
1. [bookmark: _Anexa_1_–][bookmark: _Toc175234765][bookmark: _Toc178347498][bookmark: _Toc189816547]Documente de referință	
1.1. [bookmark: _Toc175234766][bookmark: _Toc178347499][bookmark: _Toc189816548]Cadru legal	
Prezentele îndrumări sunt elaborate luând în considerare următoarele: 
· Prevederile cuprinse în Codul administrativ, care reglementează:
· atribuțiile ANFP cu privire la organizarea concursului pentru ocuparea funcțiilor publice (art. 401 alin. (1) lit. r) din Codul administrativ) și cu privire la avizarea cadrelor de competenţe specifice, elaborate de autoritățile și instituţiile publice, pentru funcţiile publice de stat, teritoriale și locale, cu excepţia celor care beneficiază de statute speciale, în condiţiile legii (art. 401 alin. (1) lit. m¹) din Codul administrativ);
· cadrul de competențe generale și normele cu privire la identificarea, stabilirea și avizarea competențelor specifice (art. 4 alin. (1) din Anexa nr. 8 la Codul administrativ)
· condițiile privitoare la organizarea și derularea concursului de ocupare a funcțiilor publice vacante (art. 467 din Codul administrativ);
· modalitățile de utilizare a cadrelor de competență generale (art. 5 din Anexa nr. 8 la Codul administrativ) respectiv în etapa de recrutare realizată prin concurs național, pentru ocuparea posturilor aferente funcțiilor publice de stat sau teritoriale, la concursurile pe post, pentru ocuparea funcțiilor publice locale vacante, în cadrul aparatului propriu al autorităților administrației publice locale și al instituțiilor publice subordonate acestora și în cadrul procesului de evaluare a performanțelor profesionale individuale ale funcționarilor publici bazat pe competențe, conform art. 398¹ și art. 485¹ din Codul administrativ;
· caracterul obligatoriu aferent aplicabilității competențelor specifice, clarificarea modalității de identificare a acestora și clarificarea nivelurilor de complexitate aferente competențelor specifice (art. 11 alin. (1), (3) din Anexa nr. 8 la Codul administrativ);
· modalitatea de desfășurare a etapei de selecție, care se realizează de către fiecare autoritate sau instituție publică în cadrul căreia se află funcțiile publice vacante (art. 11 alin. (4) din Anexa nr. 10 la Codul administrativ), pe baza planului de recrutare a funcționarilor publici și ai cărei conducători au competența de numire în funcțiile publice pentru care se organizează concursul pe post. 
· condițiile de participare la etapa de selecție stabilite pe baza condițiilor de ocupare a funcției publice și a competențelor specifice din fișa postului corespunzătoare funcției publice de conducere vacante, respectiv funcției publice de execuție vacante sau temporar vacante. 
· organizarea etapei de selecție ce constă în derularea etapelor cuprinse între înștiințarea ANFP cu privire la concursul pe post, potrivit art. 470[footnoteRef:2] din Codul administrativ, și asigurarea publicității etapei de selecție. În vederea organizării și desfășurării acestei etape, se constituie comisii de concurs și comisii de soluționare a contestațiilor, prin act administrativ al conducătorului autorității sau instituției publice organizatoare, potrivit dispozițiilor din secțiunea a 3-a a Anexei nr. 10 la Codul administrativ.  [2:  Art. 470 alin. (1) prevede că instituțiile și autoritățile publice înștiințează Agenția Națională a Funcționarilor Publici cu privire la organizarea unui concurs pe post cu cel puțin 10 zile lucrătoare înainte de data publicării anunțului de concurs. Procedura de înștiințare a ANFP și lista documentelor necesare aferente înștiințării sunt prevăzute în titlul II, capitolul VII, secțiunea a 2-a din Anexa nr. 10 la Codul administrativ. ] 

· în baza aceluiași act administrativ se desemnează și un secretar al comisiei de concurs și de soluționare a contestațiilor, de regulă acesta fiind un reprezentant al compartimentului de resurse umane, potrivit art. 74 alin. (1) al Anexei nr. 10 la Codul administrativ. 
· cele 3/4 etape succesive, după caz, pentru desfășurarea concursului pe post pentru funcțiile publice din administrația publică centrală și teritorială:
a) Verificarea eligibilității candidaților, constând în verificarea respectării cerințelor generale de către candidați prevăzute în art. 465 alin. (1) din Codul administrativ, pentru ocuparea funcțiilor publice, precum și competențele specifice deținute, după caz;
b) Proba suplimentară, după caz; 
c) Proba scrisă, constând în redactarea unei lucrări scrise de sinteză, în rezolvarea unor teste-grilă, teste cu întrebări deschise și/sau exerciții care constau în rezolvarea unor situații practice, conform deciziei comisiei de concurs. Prin proba scrisă se verifică cunoștințele de specialitate teoretice, precum și abilitățile specifice, practice, ca parte componentă a competențelor specifice prevăzute la art. 11 alin. (2) lit. d) din Anexa nr. 8 la Codul administrativ; 
d) Proba interviului, constând în verificarea îndeplinirii competențelor specifice necesare exercitării funcției publice, care nu au fost verificate prin alte probe, precum și motivația candidaților și se desfășoară pe baza unui plan de interviu întocmit de comisia de concurs, fiind avute în vedere următoarele criterii de evaluare: capacitatea de analiză și sinteză; abilități de comunicare orală specifică domeniului de specialitate; motivația candidatului; comportamentul în situațiile de criză, relevant pentru domeniul de specialitate; orice alte atitudini, aptitudini și abilități care dovedesc. În cazul funcțiilor publice de conducere și pentru categoria înalților funcționari publici, pe lângă aceste criterii de evaluare, sunt avute în vedere și criteriul exercitării controlului decizional și cel al experienței profesionale și manageriale a candidaților, relevantă pentru domeniul de specialitate.
· tipurile de competențe specifice (art. 11 alin. (2) lit. a)-d) din Anexa nr. 8 la Codul administrativ, respectiv: 
a) competențe lingvistice de comunicare în limbi străine, necesare pentru exercitarea atribuțiilor din fișa postului (de exemplu, competențe lingvistice de comunicare în limba engleză franceză/ spaniolă/ germană, etc.);
b) competențe lingvistice de comunicare în limba minorității naționale, dacă este cazul, în condițiile legii (de exemplu, competențe lingvistice de comunicare în limba maghiară, etc.);
c) competențe digitale (de exemplu, utilizarea calculatorului, utilizarea instrumentelor de comunicare electronică, calcul tabelar, lucrul cu baze de date, etc.);
d) alte competențe specifice necesare ocupării funcției publice, identificate în condițiile prevăzute la art. 25-30 din Anexa nr. 8 la Codul administrativ (de exemplu, competențe de urmărire și încasare a creanțelor bugetare).
· nivelurile de complexitate (art. 12-15 din Anexa nr. 8 la Codul administrativ), descriptorii, indicatorii comportamentali aferenți competențelor generale și categoriile de funcții publice cărora li se aplică (art. 17 din Anexa nr. 8 la Codul administrativ);
a) pentru competențele lingvistice, nivelurile de complexitate corespund nivelurilor de competență lingvistică stabilite prin Cadrul european comun de referință pentru limbi străine, respectiv A1: utilizator elementar, A2: utilizator elementar, B1: utilizator independent, B2: utilizator independent, C1: utilizator experimentat, C2: utilizator experimentat;
b) pentru competențele digitale, nivelurile de complexitate corespund nivelurilor de competență stabilite potrivit standardelor de testare și competențe similare nivelurilor de certificare de tip ECDL/ICDL sau stabilite în mod similar cu nivelurile prevăzute pentru proba de competențe digitale la examenul de bacalaureat, respectiv: nivel utilizator începător, nivel utilizator mediu, nivel utilizator avansat, nivel utilizator experimentat;
c) pentru alte competențe specifice nu se stabilesc niveluri de complexitate.
· modalitățile de verificare a competențelor generale și specifice (art. 18 – 21 din Anexa nr. 8 la Codul administrativ);
· modalitatea de evaluarea a competențelor specifice în concursul de selecție (art. 21 din Anexa nr. 8 la Codul administrativ);
· condițiile de ocupare a funcției publice referitoare la dovedirea prin certificat sau, după caz, prin alt tip de document, absolvirea unei perfecționări sau specializări stabilite expres de lege pentru ocuparea unor funcții publice, deținerea de cunoștințe teoretice în domeniul tehnologiei informației, nivel utilizator începător și îndeplinirea condiției de ocupare a postului referitoare la obținerea unui aviz sau a unei autorizații, în condițiile legii, în situația în care pentru funcția publică respectivă este prevăzută ca obligatorie această condiție de ocupare a postului, justificată de îndeplinirea unor atribuții care necesită un astfel de aviz sau autorizație (art. 465 alin. (1), lit. g), g¹) și g²) din Codul administrativ);
· condiția de ocupare a funcției publice de înalt funcționar public referitoare la deținerea cunoștințelor generale privind competențele lingvistice de comunicare scrisă în limbile străine engleză, franceză, germană sau spaniolă, nivel A2, conform Cadrului european comun de referință pentru limbi străine (art. 394 alin. (4) lit. e¹) din Codul administrativ);
· obligația referitoare la încărcarea competențelor specifice avizate, în cuprinsul secțiunii dedicate în acest scop din instrumentele informatice puse la dispoziție de către ANFP (art. 30 alin. (5) din Anexa nr. 8 la Codul administrativ).
1.2. [bookmark: _Toc175234767][bookmark: _Toc178347500][bookmark: _Toc189816549]Materiale/Documente consultate în elaborarea prezentelor îndrumări metodologice	
Îndrumările metodologice incluse în cadrul acestui ghid au la baza Anexele nr. 8 și nr. 10 din Codul administrativ, și au fost elaborate în baza concluziilor și recomandărilor detaliate în cadrul Livrabilului 6 – Document cu opțiuni de politică publică cu privire la clarificarea rolurilor specifice posturilor și simplificarea clasificării posturilor, extinderea utilizării cadrelor de competență pentru toate procesele de MRU pentru toate funcțiile publice, de la nivel central, teritorial și local, iar ulterior și pentru personalul contractual, dar și în baza propunerii de act normativ detaliat în Livrabilul 8 - Analiză care să cuprindă propuneri de reglementare și instrumentele de fundamentare și motivare aferente.
Livrabilele menționate au fost elaborate de către Asocierea SC Ernst & Young SRL: Ascendis Consulting SRL: Băncilă, Diaconu și Asociații – Societate Profesională de Avocați cu Răspundere Limitată: 42 Organizational Assessment SRL: EY Cyprus Advisory Services Limited: Ernst & Young Cyprus Limited în cadrul proiectului privind realizarea contractului de servicii de consultanță în vederea elaborării de studii/ analize și proiecte de acte normative și acordarea de suport în vederea implementării jalonului 419 – PNRR: Operaționalizarea cadrelor de competențe în administrația publica centrală, derulat de către Agenția Națională a Funcționarilor Publici. 
Materialele realizate în cadrul proiectului “Dezvoltarea unui Sistem Unitar de Management al Resurselor Umane în Administrația Publică” (SIPOCA 136), derulat de către Secretariatul General al Guvernului și Banca Internațională pentru Reconstrucție și Dezvoltare/ Banca Mondială au servit drept sprijin fundamental pentru descrierea și detalierea pașilor de proces cuprinși în cadrul acestui ghid.
2. [bookmark: _Toc175234768][bookmark: _Toc178347501][bookmark: _Toc189816550]Scop și obiective 	
Îndrumările metodologice cuprinse în cadrul acestui ghid descriu în detaliu etapele de proces și activitățile prin intermediul cărora cadrele de competențe specifice sunt aplicate și utilizate de către personalul din cadrul compartimentelor de resurse umane cu rol de secretar al comisiei de concurs, în desfășurarea etapei de selecție pentru ocuparea funcțiilor publice, și propun spre utilizare instrumente și exemple în vederea parcurgerii cu succes a etapelor menționate.
Scopul prezentelor îndrumări metodologice cuprinse în cadrul acestui ghid este de a descrie etapele aplicării și utilizării cadrelor de competențe specifice de către reprezentanți din cadrul compartimentelor de resurse umane cu rol de secretar al comisiilor de concurs în evaluarea competențelor specifice pentru funcțiile publice din administraţia publică centrală și teritorială. Astfel, îndrumările vizează următoarele obiective:
1. definirea unor orientări și exemple de bune practici adecvate pentru reprezentanții compartimentelor de resurse umane înainte de inițierea concursului pe post;
2. detalierea etapelor și activităților necesare și obligatorii de întreprins de către membrii compartimentelor de resurse umane ca secretari ai comisiilor de concurs în etapa de selecție pentru a asigura respectarea și conformitatea cu prevederile legislative stipulate în cadrul Anexei nr. 10 la Codul administrativ;
3. crearea unui model standardizat pentru secretarul comisiei de concurs și soluționare a contestațiilor în ceea ce privește utilizarea competențelor specifice în probele de concurs desfășurate în etapa de selecție;
4. stabilirea unor îndrumări și exemple de bune practici relevante pentru reprezentanții compartimentelor de resurse umane în procesul de pre-integrare și integrare a candidaților declarați ”admiși” în urma concursului pe post.
3. [bookmark: _Toc175234769][bookmark: _Toc178347502][bookmark: _Toc189816551]Definiții
[bookmark: _Toc175234770]Termenii și expresiile de mai jos poartă semnificațiile prevăzute în cadrul Anexelor nr. 8 și nr. 11 la Codul administrativ, respectiv:
	Termen
	Definiție

	Analiza posturilor
	Proces realizat pe baza colectării informațiilor despre responsabilitățile și rezultatele așteptate ale fiecărui post aferent unei funcții publice din structura organizatorică, în vederea identificării scopului, obiectivelor, sarcinilor principale ale acestuia, precum și a competențelor necesare.

	Atitudine
	Componentă a unei competențe care se referă la predispoziții învățate de a reacționa cu consecvență la idei, persoane sau situații.

	Autoritate publică
	Organ de stat sau al unității administrativ-teritoriale care acționează în regim de putere publică pentru satisfacerea unui interes public, potrivit art. 5 lit. k) din Codul administrativ.

	Barem de corectare
	Instrument de repartizare a punctajului maxim care se acordă pentru fiecare subiect rezolvat corect și complet, respectiv pentru fiecare criteriu de evaluare, pe baza căruia se evaluează probele etapei de recrutare, ale etapei de selecţie şi ale concursului pe post, precum şi răspunsurile corecte.

	Cadru de competențe
	Model de referință pentru organizarea și dezvoltarea carierei profesionale, exprimat prin totalitatea standardelor, indicatorilor şi descriptorilor utilizați cu referire la capacitatea unei persoane de a selecta, combina și utiliza cunoștințe, abilități și alte achiziții constând în valori și atitudini, pentru rezolvarea cu succes a sarcinilor stabilite în exercitarea unei funcții, precum și pentru dezvoltarea profesională și personală, în condiții de eficacitate și eficiență.

	Categorie de competențe
	Competențe cu caracteristici comune în strânsă legătură una cu alta, care se pot grupa sub o etichetă comună pentru a crea un model simplu și ușor de înțeles.

	Codul administrativ
	Ordonanța de urgență a Guvernului nr. 57/2019, cu modificările și completările ulterioare, privind Codul administrativ.

	Comisie de concurs
	Organ colegial special constituit în vederea luării unor decizii, conform legii, asupra rezultatelor desfăşurării etapei de selecţie a concursului prevăzut la art. 467 alin. (3) lit. b) și art. 483 din Codul administrativ, precum și ale concursului de promovare în funcţii publice de conducere.

	Comisie de soluţionare a contestaţiilor
	Organ colegial special constituit în vederea luării unor decizii, conform legii, în urma solicitării primite din partea unuia sau mai multor candidaţi la ocuparea unei funcţii publice, asupra menţinerii sau, după caz, modificării rezultatelor stabilite de comisia de concurs.

	Concurs pentru ocuparea funcţiilor publice
	Procedură care reglementează modalitatea de ocupare a funcţiilor publice vacante prevăzute la art. 385 alin. (1) și (2) din Codul administrativ, cu excepţia celor care beneficiază de statute speciale în condiţiile legii, cuprinzând etapele prevăzute la art. 467 alin. (3) din Codul administrativ.

	Concurs pe post pentru funcțiile publice locale
	Modalitatea de realizare a etapei de selecţie a concursului prevăzut la art. 467 alin. (3) lit. b) din Codul administrativ, organizată de fiecare instituţie și autoritate publică pentru funcţiile publice vacante prevăzute la art. 385 alin. (1) și (2) din Codul administrativ, cu excepţia celor care beneficiază de statute speciale în condiţiile legii, sau de comisia de concurs special constituită pentru ocuparea funcţiilor publice din categoria înalţilor funcționari publici, în cadrul căreia se verifică competenţele specifice și cunoştinţele de specialitate necesare ocupării unei funcţii publice vacante.

	Competență
	Set de caracteristici personale demonstrabile și măsurabile, ce cuprinde: cunoștințe, atitudini, aptitudini și abilități, care fac posibilă îndeplinirea eficace și eficientă a unei activități.

	Competențe generale
	Totalitatea competențelor necesare la nivelul întregului personal al unei instituții pentru a lucra în mod eficient la orice nivel ierarhic și indiferent de specializare.

	Competențe specifice
	Competențe obligatorii care au în componentă cunoștințe, atitudini, aptitudini și abilități, stabilite la nivelul instituției pentru fiecare post în parte, necesare ocupării funcției respective.

	Comportament
	Modalitate observabilă de a acționa a unei persoane în anumite situații.

	Concurs pe post
	Modalitatea de realizare a etapei de selecţie a concursului prevăzut la art. 467 alin. (3) din Codul administrativ, organizată de fiecare instituţie și autoritate publică pentru funcţiile publice vacante prevăzute la art. 385 alin. (1) și (2) din Codul administrativ, cu excepţia celor care beneficiază de statute speciale în condiţiile legii, sau de comisia de concurs special constituită pentru ocuparea funcţiilor publice din categoria înalţilor funcționari publici, în cadrul căreia se verifică competenţele specifice și cunoştinţele de specialitate necesare ocupării unei funcţii publice vacante.

	Cunoștințe
	Componentă a unei competențe care se referă la cunoașterea sau înțelegerea teoretică și/sau faptică a unui subiect dat, dobândită prin educație sau prin experiență.

	Cunoştinţe generale
	Cunoştinţe care atestă cunoaşterea sau înţelegerea teoretică în domeniul respectării demnităţii umane, protecţiei drepturilor şi libertăţilor fundamentale ale omului, prevenirii și combaterii incitării la ură și discriminare, egalităţii de şanse şi de tratament, în domeniul administraţiei publice, teoretice în domeniul tehnologiei informaţiei, precum și cu privire la deţinerea de competenţe lingvistice de comunicare într-o limbă străină pentru funcţiile publice corespunzătoare categoriei înalţilor funcționari publici.

	Cunoştinţe specifice
	Parte componentă a unei competenţe specifice care se referă la cunoaşterea sau înţelegerea teoretică și/sau practică a unui subiect dat, prin raportare la specialitatea studiilor necesare ocupării funcţiei publice pentru care se organizează concurs, dobândită prin educaţie sau prin experienţă.

	Cunoştinţe de specialitate
	Cunoştinţe care atestă cunoaşterea sau înţelegerea teoretică și/sau faptică a unui subiect dat cu relevanţă pentru funcţia publică pentru care se organizează concurs.

	Expert
	Persoana care are pregătire de specialitate atestată, potrivit legii, în domeniul în care se testează competenţele specifice ale candidatului prin proba suplimentară desfăşurată în cadrul concursului pe post şi care poate fi funcționar public desemnat de comisia de concurs pentru înalţii funcționari publici ori de conducătorul autorităţii sau instituţiei publice organizatoare a concursului din cadrul acesteia sau din cadrul autorităţii sau instituţiei publice în al cărei stat de funcţii se află funcţia publică vacantă pentru care se organizează concursul ori persoana cu care autoritatea sau instituţia publică organizatoare a concursului a contractat servicii de consultanţă.

	Fișa postului standardizată
	Document standard care cuprinde informaţii generale cu privire la condiţiile de ocupare a unui post aferent unei funcţii publice, scopul, principalele responsabilităţi, atribuţii și competenţe aferente postului.

	Funcție publică
	Ansamblul atribuţiilor şi responsabilităţilor, stabilite în temeiul legii, în scopul exercitării prerogativelor de putere publică de către autoritățile și instituțiile publice, potrivit art. 5 lit. y) din Codul administrativ.

	Funcție publică vacantă
	Orice funcţie publică în care nu a fost numit prin act administrativ un funcționar public, inclusiv funcţia publică temporar ocupată prin modalităţile prevăzute de lege.

	Funcționar public
	Persoana numită, în condițiile legii, într-o funcție publică, astfel cum prevede art. 371 alin. (1) din Codul administrativ.

	Instituție publică
	Structură funcțională care acționează în regim de putere publică și/sau prestează servicii publice și care este finanțată din venituri bugetare și/sau din venituri proprii, în condițiile legii finanțelor publice, potrivit art. 5 lit. w) din Codul administrativ.

	Interviu
	Probă a concursului pe post care constă în verificarea îndeplinirii competențelor specifice necesare exercitării funcției publice, care nu au fost verificate prin alte probe, precum și motivația candidaților.

	Locul de desfăşurare a etapelor concursului
	Spaţiul precis determinat de desfăşurare a probelor de concurs, care poate fi sediul instituţiei sau autorităţii publice care are competenţa de a organiza etapa respectivă sau un alt spaţiu care să asigure condiţii optime de desfăşurare a probelor de concurs.

	Nivel de competență
	Clasificare bazată pe gradul de complexitate care defineşte o competenţă și care diferenţiază competenţele între diferitele categorii de funcții/ posturi (de conducere sau de execuție), inclusiv între gradele profesionale ale funcțiilor de execuție.

	Organigrama
	Structură unitară redată sub forma unei diagrame logice, prin care se sistematizează și se concentrează modul de organizare a tuturor resurselor umane de la nivelul unei autorităţi sau instituţii publice, după caz, redând schematic detaliile cu privire la raporturile ierarhice de subordonare / supraordonare, precum și raporturile de colaborare, potrivit art. 5 lit. ff) din Codul administrativ.

	Plan de recrutare a funcționarilor publici
	Plan care se elaborează de către Agenţia Naţională a Funcționarilor Publici pe baza datelor transmise de către autorităţile și instituţiile publice și prin care se previzionează, pentru o perioadă de 2 ani, necesarul de resurse umane din funcţia publică de la nivelul autorităţilor şi instituţiilor publice în cadrul cărora sunt stabilite funcţiile publice prevăzute la art. 385 alin. (1) și (2) din Codul administrativ, cu excepţia celor care beneficiază de statute speciale în condiţiile legii.

	Platformă informatică de concurs
	Soluţie IT care cuprinde funcţionalităţi necesare organizării și desfăşurării concursului de ocupare a unei funcţii publice vacante și la care accesul este permis numai pe baza unui cont de utilizator creat individual.

	Post/ funcție 
	Poziţie în structura organizatorică a unei instituții pentru care sunt stabilite atribuţii și responsabilităţi cu limită de competenţă; în cadrul prezentului livrabil, titulatura de post sau funcție este folosită independent de categoria de personal la care se face referire.

	Probă suplimentară
	Probă a concursului pe post care constă în verificarea competențelor specifice prevăzute la art. 11 alin. (2) lit. a)-d) din Anexa nr. 8 la Codul administrativ, necesare ocupării funcției publice pentru care se organizează concursul pe post.

	Probă scrisă
	Probă a concursului pe post care constă în verificarea competențelor specifice prin următoarele forme: a) redactarea unei lucrări scrise de sinteză, b) rezolvarea unor teste-grilă, teste cu întrebări deschise sau c) exerciții care constau în rezolvarea unor situații practice, conform deciziei comisiei de concurs. Prin proba scrisă se verifică competențele specifice și cunoștințele de specialitate teoretice, precum și abilitățile specifice, ca parte componentă a competențelor specifice prevăzute la art. 11 alin. (2) lit. d) din Anexa nr. 8 la Codul administrativ, necesare ocupării funcției publice pentru care se organizează concursul pe post.

	Verificarea competenţei
	Ansamblu de proceduri prin care se verifică dacă o persoană deţine competenţa necesară ocupării unei funcţii publice, în condiţiile prevăzute în Anexa nr. 8 la Codul administrativ.

	Verificarea eligibilităţii candidaţilor
	Probă eliminatorie în cadrul etapei de selecţie, care vizează verificarea de către comisia de concurs, respectiv de către comisia de soluţionare a contestaţiilor, după caz, a îndeplinirii condiţiilor de participare la concurs de către candidaţii înscrişi.


4. [bookmark: _Toc178347503][bookmark: _Toc189816552]Aplicabilitate și grup țintă
Etapa de selecție pentru funcțiile publice de stat și teritoriale se realizează prin concurs pe post prin care sunt verificate competențele specifice și cunoștințele de specialitate ale candidaților, necesare ocupării unei funcții publice. Potrivit art. 11 alin. (4) din Anexa nr. 10 la Codul administrativ, etapa de selecție se realizează de către fiecare autoritate sau instituție publică în cadrul căreia se află funcțiile publice vacante, pe baza planului de recrutare, și ai cărei conducători au competența de numire în funcțiile publice pentru care se organizează concursul pe post. 
În vederea organizării și desfășurării concursului pe post, pentru funcțiile publice de execuție sau de conducere din administrația publică centrală și teritorială se constituie comisii de concurs și comisii de soluționare a contestațiilor, prin act administrativ al conducătorului autorității sau instituției publice organizatoare, potrivit dispozițiilor din art. 73-83 ale Anexei nr. 10 la Codul administrativ, iar pentru funcțiile publice din categoria înalților funcționari publici prin decizie a prim-ministrului. 
Membrii comisiilor de concurs conduc și gestionează concursul pe post, fiind responsabili pentru organizarea și desfășurarea fiecărei etape, de la constituirea comisiilor de concurs și soluționare a contestațiilor, până la numirea finală a funcționarului public. Din rândul membrilor comisiilor de concurs, de regulă face parte cel puțin o persoană din cadrul compartimentului de resurse umane, care de obicei îndeplinește și rolul de secretar al comisiei de concurs.
Astfel, îndrumările metodologice dezvoltate în cadrul acestui ghid se adresează și se aplică membrilor compartimentului de resurse umane desemnați în comisia de concurs cu rol de secretar, implicați în desfășurarea concursului pe post pentru funcțiile publice din administrația publică centrală și teritorială.
5. [bookmark: _Toc175234771][bookmark: _Toc178347504][bookmark: _Toc189816553]Considerente teoretice și practice pentru reprezentanții compartimentelor de resurse umane cu rol de secretar în utilizarea cadrelor de competență în organizarea și desfășurarea concursului pe post pentru ocuparea funcțiilor publice de stat și teritoriale
În organizarea și desfășurarea concursului pe post pentru ocuparea funcțiilor publice de stat și teritoriale se constituie o comisie de concurs și o comisie de soluționare a contestațiilor care gestionează și se implică în etapele și activitățile concursului. În cadrul fiecăreia dintre aceste comisii se desemnează rolul de secretar, care este, de regulă, acordat reprezentaților din cadrul compartimentului de resurse umane. 
Pentru funcțiile publice de stat și teritoriale, așa cum se precizează în art. 92 din Anexa nr. 10 la Codul administrativ, etapa de selecție constă în 3 sau, după caz, 4 probe succesive, după cum urmează: verificarea eligibilității candidaților, proba suplimentară, după caz, proba scrisă, și proba interviului.
În etapa verificării eligibilității candidaților este avută în vedere respectarea cerințelor generale pentru ocuparea funcțiilor publice, precum și competențele specifice deținute, după caz. 
Proba suplimentară se desfășoară după caz, și la decizia conducătorului instituției sau autorității publice pentru funcțiile publice de execuție sau de conducere de stat și teritoriale, respectiv la decizia comisiei de concurs pentru funcțiile publice din categoria înalților funcționari publici. Această probă constă în verificarea competențelor specifice prevăzute la art. 11 alin. (2) lit. a)-d) din Anexa nr. 8 la Codul administrativ, necesare ocupării funcției publice pentru care se organizează concursul pe post.
Proba scrisă constă în redactarea unei lucrări scrise de sinteză, în rezolvarea unor teste-grilă, teste cu întrebări deschise și/sau exerciții care constau în rezolvarea unor situații practice, conform deciziei comisiei de concurs. Prin proba scrisă se verifică cunoștințele de specialitate teoretice, precum și abilitățile specifice, practice, ca parte componentă a competențelor specifice prevăzute la art. 11 alin. (2) lit. d) din Anexa nr. 8 la Codul administrativ. 
În cadrul probei interviului se verifică îndeplinirea competențelor specifice necesare exercitării funcției publice, care nu au fost verificate prin alte probe, precum și motivația candidaților.
Pentru a asigura evaluarea și verificarea comprehensivă a competențelor specifice în cadrul etapei de selecție prin probele de concurs detaliate anterior, pentru elaborarea subiectelor de către membrii comisiei de concurs și a baremului de corectare, ori a planului de interviu, se recomandă o serie de principii și considerente de bază care se aplică tuturor tipurilor de probe utilizate în cadrul concursului pe post: 
Considerente practice pentru elaborarea subiectelor
Subiectele se stabilesc pe baza bibliografiei de specialitate şi a tematicii de specialitate, astfel încât să reflecte capacitatea de analiză şi sinteză a candidaţilor şi de înţelegere a tematicii de specialitate, în concordanţă cu nivelul şi specificul funcţiilor publice pentru care se organizează concursul. De asemenea, subiectele elaborate trebuie să reflecte competențele specifice domeniului funcțional și responsabilitățile specifice cuprinse în fișa de post. Fiecare element al probei de concurs trebuie să evalueze una sau mai multe dintre aceste competențe într-un mod care permite diferențierea nivelului de expertiză a candidaților.
Baremul de corectare, este instrumentul de repartizare a punctajului maxim care se acordă pentru fiecare subiect rezolvat corect şi complet, respectiv pentru fiecare criteriu de evaluare, pe baza căruia se evaluează probele concursului pe post, precum şi răspunsurile corecte. Acesta trebuie să fie direct corelat cu subiectul elaborat, pe baza competențelor specifice și a atribuțiilor detaliate în fișa de post, reflectând modul în care fiecare răspuns demonstrează aceste competențe.
Considerente practice pentru elaborarea baremului de corectare
Principiul 1 – Alinierea la specificul postului

Subiectele elaborate trebuie să asigure obiectivitate în evaluare, evitând formulări ce favorizează ambiguitate dar și identificarea cu ușurință a răspunsului corect/ căutat. De asemenea, subiectele trebuie să ofere instrucțiuni clare și ușor de ințeles candidaților, pentru a evita confuzia și pentru a asigura că toți candidații știu ce se așteaptă de la ei.
Principiul 2 – Obiectivitate
Baremul de corectare trebuie să fie concret, specific și detaliat cu toate potențialele variante de răspuns corecte sau parțial corect, astfel încât experții în evaluarea competențelor specifice să nu fie nevoiți să adauge criterii adiționale ulterior evaluării candidaților, ce pot avantaja sau dezavantaja anumite grupuri de candidați.
Considerente practice pentru elaborarea baremului de corectare
Considerente practice pentru elaborarea subiectelor



Considerente practice pentru elaborarea subiectelor
Subiectele elaborate se stabilesc pe baza bibliografiei de specialitate şi a tematicii de specialitate, situație în care bibliografia ar trebui stabilită astfel încât să acopere verificarea de competențe specifice necesare în ocuparea postului. De asemenea, trebuie să verificarea competențe specifice necesare în ocuparea postului. De asemenea, subiectele elaborate trebuie să fie variate în gradul de dificultate, precum și în oferirea opțiunilor de răspuns parțial corecte acolo unde este cazul, astfel încât să contribuie la diferențierea candidaților.
Așa cum subiectele elaborate trebuie să fie variate în gradul de dificultate sau varietate a răspunsurilor, baremul de corectare trebuie să asigure că pentru fiecare întrebare / problemă / sarcină elaborată există ponderi diferite de evaluare în funcție de dificultate și / sau varietate de răspunsuri (răspunsuri corecte și parțial corecte).
Considerente practice pentru elaborarea baremului de corectare
Principiul 3 – Diversitate

Considerente practice pentru elaborarea subiectelor


Subiectele elaborate trebuie să ofere șanse egale tuturor candidaților de a demonstra competențele lor. Întrebările și sarcinile nu trebuie să avantajeze sau să dezavantajeze anumite grupuri de candidați și trebuie să fie libere de orice formă de părtinire sau discriminare.
Baremul de corectare trebuie să fie concret, specific și detaliat cu toate potențialele variante de răspuns corecte sau parțial corect, astfel încât experții în evaluarea competențelor specifice să nu fie nevoiți să adauge criterii adiționale ulterior evaluării candidaților, ce pot avantaja sau dezavantaja anumite grupuri de candidați.
Considerente practice pentru elaborarea baremului de corectare
Principiul 4 – Echitate


Aceste principii de bază asigură pentru membrii comisiilor o bază și un standard pentru elaborarea subiectelor de concurs, a baremului de corectare pentru probele de concurs, indiferent de postul vacant, domeniul funcțional, competențele urmărite sau tipul de probă. Deși nu există o prevedere legală în acest sens, ca bună practică trebuie menționat că intră în responsabilitatea secretarului fiecărei comisii de concurs să se asigure că membrii desemnați în cadrul acesteia sunt informați și instruiți cu privire la aceste principii.
În plus, reprezentatul de resurse umane cu rol de secretar în concursul pe post are următoarele atribuții și responsabilități, conform prevederilor din Anexa nr. 10 la Codul administrativ, dar și a recomandărilor și informațiilor regăsite în ghidul prezent:
	Responsabilitățile secretarului din cadrul comisiei de concurs

	În organizarea concursului pe post:

	   a) la solicitarea membrilor comisiei de concurs, în primele două zile din perioada de selecție a dosarelor de concurs, ia legătura cu candidații, în vederea completării dosarului de concurs constituit, exclusiv cu documente relevante care au legătură cu cele deja depuse;
   b) centralizează într-un un document rezultatul selecției, respectiv de admitere sau respingere a dosarelor de concurs împreună cu motivarea de respingere, după caz;
   c) preia și păstrează declarațiile pe proprie răspundere privind compatibilitatea cu rolul de membru al comisiei de concurs/soluționare a contestațiilor pentru toți membrii și le arhivează ulterior desfășurării concursului; 
   d) încarcă rezultatele privind eligibilitatea candidaților în platforma informatică de concurs și pe site-ul instituției organizatoare a etapei de selecție; 
   e) comunică rezultatele probei de verificare a eligibilității împreună cu data, ora și locul susținerii probei suplimentare, dacă este cazul, sau a probei scrise către candidați. 

	Pe parcursul desfășurării concursului pe post:

	   a) verifică identitatea candidaților prezenți la proba testării preliminare și le transmite spre asumare prin semnătură olografă formularul de înscriere (art. 137 din Anexa nr. 10 la Codul administrativ);
   b) în situații de urgență, poate însoți candidatul în cazul în care părăsirea sălii de concurs este necesară;
   c) în cazul probei scrise, la terminarea acesteia, afișează baremul de corectare detaliat de corectare a subiectelor, la locul desfăşurării etapei de selecţie și pe pagina de internet a instituţiei organizatoare;
   d) preia lucrarea scrisă a candidatului și păstrează borderoul de predare a tuturor: lucrărilor până la notarea probei scrise, asigurându-se că este semnat de către candidat;
   e) pentru candidaţii cu dizabilităţi locomotorii care au dificultăți sau se află în imposibilitatea redactării/rezolvării răspunsurilor/testelor-grilă, înregistrează răspunsurile și le consemnează într-un document semnat și datat;
   f) preia informațiile candidatului și punctajul aferent obținut la proba scrisă, centralizându-le într-un document pentru a le comunica; 
   g) încarcă rezultatele în platforma informatică de concurs și pe site-ul instituției organizatoare a etapei de selecție, comunicând astfel către candidați rezultatele probei scrise împreună cu data, ora şi locul susţinerii probei interviului;
   h) în cazul probelor suplimentare, primește rezultatele centralizate din partea experților, publicându-le în platforma informatică și pe site-ul instituției sau autorității publice;
   i) la finalul tuturor probelor, preia informațiile centralizate și raportul final al etapei de selecție, pe care îl semnează, și le încarcă în platforma informatică de concurs;
   j) informează candidații cu privire la rezultatele finale ale etapei de selecție și candidatul declarat „admis” al funcţiei publice de conducere vacante, respectiv a funcţiei publice de execuţie vacante sau temporar vacante;
   k) respectă confidențialitatea datelor cu caracter personal, potrivit legii. 

	După încheierea concursului pe post:

	   a) transmite către persoana care are competența legala de numire în funcția publică propunerea de numire a candidatului declarat „admis”;
   b) certifică pentru conformitatea cu originalul toate documentele încărcate în dosarul de concurs ale candidatului declarat „admis”.



	Responsabilitățile secretarului din cadrul comisiei de soluționare a contestațiilor

	În organizarea concursului pe post:

	   a) notifică membrii comisiilor de soluţionare a contestaţiilor în cazul depunerii de către candidaţi a unor contestaţii;
   b) redactează și semnează, după caz, alături de comisia de soluţionare a contestaţiilor, întreaga documentaţie privind activitatea specifică a acesteia;
   c) centralizează rezultatele și punctajele obținute în urma contestațiilor la proba verificării eligibilității, proba scrisă sau proba interviului pentru a le comunica;
   d) centralizează rezultatele și punctajele obținute în urma contestațiilor la proba verificării eligibilității, proba scrisă sau proba interviului pentru a le comunica;
   e) asigură publicarea rezultatelor contestaţiilor depuse;
   f) îndeplinesc orice alte sarcini specifice necesare desfăşurării probei testării preliminare și testării avansate desfășurate în centrele de testare, stabilite de comisia de soluţionare a contestaţiilor.


6. [bookmark: _Toc175234772][bookmark: _Toc178347505][bookmark: _Toc189816554]Detalierea etapelor de utilizare a cadrelor de competențe în organizarea și desfășurarea concursului pe post pentru ocuparea funcțiilor publice de stat și teritoriale
Acest ghid include detalierea tuturor etapelor, activităților și pașilor de proces derulați în vederea utilizării cadrelor de competențe specifice de către membrii compartimentului de resurse umane în procesul de organizare premergător concursului pe post pentru ocuparea funcțiilor publice și activităților post-concurs, precum și în calitate de secretar în cadrul comisiei de concurs.
[bookmark: _Toc178347506][bookmark: _Toc189816555]I. Activități în calitate de reprezentant al compartimentului de resurse umane în pregătirea demarării etapei de selecție.
[bookmark: _Toc178347507][bookmark: _Toc189816556]II. Activități pe parcursul desfășurării concursului pe post în calitate de reprezentant al compartimentului de resurse umane cu rol de secretar al comisiei de concurs.
1. Suport în constituirea comisiilor de concurs, respectiv a comisiilor de soluționare a contestațiilor;
2. Demararea concursului pe post;
3. Depunerea dosarelor potențialilor candidați și verificarea eligibilității;
4. Pregătirea și desfășurarea probei suplimentare;
5. Pregătirea și desfășurarea probei scrise;
6. Pregătirea și desfășurarea interviului;
7. Comunicarea rezultatelor finale;
8. Propunerea de numire în funcția publică a candidatului care a fost declarat „admis” la concursul pe post.
[bookmark: _Toc178347508][bookmark: _Toc189816557]III. Activități în calitate de reprezentant al compartimentului de resurse umane după încheierea concursului pe post. 
Fiecare capitol și subcapitol următor include următoarele detalii: 
a) schema logică a pașilor de parcurs/activităților din cadrul fiecărei etape;
b) descrierea etapei și activităților ce necesită derulare;
c) recomandări și bune practici sau exemple, în vederea derulării cu succes a fiecărei etape.
7. [bookmark: _Toc178347509][bookmark: _Toc189816558]Detalierea activităților în calitate de reprezentant al compartimentului de resurse umane în pregătirea demarării etapei de selecție.
7.1. [bookmark: _Toc178347510][bookmark: _Toc189816559]Schema logică a pașilor de parcurs în cadrul etapei

7.2. [bookmark: _Toc178347511][bookmark: _Toc189816560]Descrierea etapei și activităților ce necesită derulare
Activitatea 1: Susținerea instituției sau autorității publice în transmiterea necesarului de personal către ANFP și obținerea aprobării
Fiecare instituție transmite către ANFP, până la 31 ianuarie a primului an din intervalul de doi ani, necesarul de resurse umane. Această informare include date precum:
Denumirea funcțiilor publice vacante
Categoria, clasa și gradul profesional ale funcțiilor
Compartimentul funcțional în care sunt prevăzute posturile
Perioada estimată de vacantare a funcțiilor

Informațiile se transmit electronic prin platforma informatică de concurs a ANFP, cu documentele aferente (adresă de înaintare asumată de conducătorul instituției).
ANFP centralizează și verifică datele transmise de instituții și elaborează un Plan de recrutare pentru funcționarii publici, care este aprobat de Guvern prin hotărâre.
Tot în responsabilitatea Agenției Naționale a Funcționarilor Publici intră și organizarea și desfășurarea concursului național de recrutare. Aceasta presupune testarea cu privire la cunoştinţele generale și competenţele generale deţinute, iar pe baza rezultatului obţinut candidații dobândesc, după caz, dreptul de participare la etapa de selecţie pentru o perioadă de maxim 3 ani de la data promovării concursului naţional.
După această etapă, autorităţile și instituţiile publice au obligaţia de a demara procedura de organizare a etapei de selecţie în termen de maxim 60 de zile calendaristice de la data afişării raportului final al etapei de recrutare, în condiţiile prevăzute la art. 62 din Anexa nr. 10 la Codul administrativ. 
Reprezentantul compartimentului de resurse umane este, de regulă, persoana de contact desemnată în comunicarea și colaborarea cu ANFP privind datele de desfășurare a concursurilor (atât cel național, de recrutare, cât și cel de selecție). Ulterior, aceasta are rolul de a înştiinţa agenţia cu privire la organizarea și desfăşurarea acestei etape cu cel puţin 10 zile lucrătoare înainte de data publicării anunţului de concurs sau, după caz, de a solicita Agenţiei Naţionale a Funcționarilor Publici organizarea acesteia.
Activitatea 2: Suport administrativ și logistic
Suportul administrativ și logistic oferit de departamentul de resurse umane, este descris și reglementat de mai multe articole din Codul administrativ și de Anexa nr. 10 la Codul administrativ.
Cu privire la organizarea logistică a concursului, compartimentul de resurse umane se asigură că toate resursele necesare sunt disponibile:
a) Organizarea sălilor de concurs
· Pregătirea și amenajarea sălilor, asigurându-se că sălile în care se desfășoară concursul sunt pregătite corespunzător. Acest lucru poate presupune:
· Aranjarea locurilor pentru candidați și membrii comisiei.
· Asigurarea unui spațiu adecvat din punct de vedere al confortului și respectării reglementărilor privind testele (ex: spațiu suficient pentru fiecare candidat).
· Crearea unui mediu care să favorizeze o examinare corectă și liniștită, prin eliminarea oricăror factori de stres sau distragere a atenției.
· Organizarea accesului și ieșirilor din săli în mod ordonat, pentru a evita aglomerațiile și pentru a respecta cerințele de securitate și protecție.
· Dotarea cu echipamente necesare, asigurându-se de faptul că acestea sunt funcționale și disponibile. Echipamentele necesare pot include:
· Calculatoare, în cazul probelor care se desfășoară pe platforme informatice.
· Proiectoare sau alte echipamente audiovizuale, atunci când este necesară prezentarea de informații.
· Tablă/Flipchart, markere, și alte instrumente, dacă sunt prevăzute astfel de mijloace pentru anumite probe scrise sau orale.

b) Gestionarea echipamentelor tehnice
Pentru concursurile care se desfășoară cu ajutorul platformelor informatice, departamentul de resurse umane împreună cu reprezentanții departamentului de IT trebuie să se asigure că toate echipamentele tehnice sunt în perfectă stare de funcționare. Aceasta poate presupune:
· Calculatoarele: verificarea funcționării fiecărui calculator înainte de concurs, pentru a preveni orice probleme tehnice care ar putea apărea în timpul examenului.
· Conexiunea la internet: asigurarea unei conexiuni stabile și securizate pentru testele care necesită utilizarea platformelor online.
· Echipamentele de imprimare: dacă există necesitatea imprimării de documente pe parcursul concursului (de exemplu, listele cu candidați, rezultatele intermediare), este important ca imprimantele să fie disponibile și funcționale.
· Testarea prealabilă a platformelor informatice: asigurarea că platformele pe care se desfășoară probele informatice sunt testate în avans pentru a elimina posibile erori de sistem și pentru a garanta accesul facil al candidaților.
c) Distribuirea și gestionarea materialelor necesare
În ceea ce privește materialele pentru concurs, compartimentul de resursele umane se ocupă premergătorul desfășurării concursului de ocupare a funcției publice de:
· Pregătirea testelor, fie ele tipărite sau electronice, pentru a fi distribuite către candidați la momentul potrivit.
· Gestionarea documentelor de identificare ale candidaților, inclusiv formularele pentru semnătură, pentru a se asigura că fiecare candidat este înregistrat corect în sistem în momentul în care se prezintă la probele de evaluare.
· Pregătirea codurilor unice de identificare pentru fiecare candidat, astfel încât evaluarea să fie făcută în mod anonim, conform reglementărilor legale pentru a asigura transparența și obiectivitatea procesului de examinare.
Tot compartimentul de resursele umane se poate asigura că toate materialele necesare pentru concurs (inclusiv foi, pixuri, formulare) sunt disponibile și pot fi distribuite corespunzător, la începerea concursului. 
7.3. [bookmark: _Toc189816561][bookmark: _Toc178347512][bookmark: _Toc175234775]Recomandări și bune practici/ exemple	
În vederea derulării cu succes a acestor activități și responsabilități, se recomandă:
· asigurarea că toate informațiile necesare sunt revizuite și analizate în detaliu.
· verificarea în prealabil echipamentele IT și resursele necesare pentru concurs, pentru a evita întreruperi tehnice care pot afecta desfășurarea testelor informatizate.
	ALTE RECOMANDĂRI:
· Asigurarea corelării necesarului de personal cu obiectivele strategice ale instituției, astfel încât resursele umane să fie adaptate eficient la nevoile organizaționale.
· Utilizarea de date actuale privind piața muncii și resursele interne, pentru asigurarea unei imagini clare asupra fluctuației personalului și a necesarului de resurse.
· Monitorizarea constantă a planului de recrutare pe doi ani în vederea adaptării strategiei de recrutare la schimbările interne sau externe neașteptate.
	
	DE EVITAT:
· Transmiterea unor informațiile incomplete sau cu întârziere către ANFP, ce poate întârzia aprobarea planului de recrutare.
· Stabilirea unui număr prea mare de posturi vacante fără o justificare solidă poate duce la risipirea resurselor financiare și la dificultăți în gestionarea echipelor, afectând eficiența organizațională.
· Omiterea formulării unor măsuri de mitigare în cazul în care apar situații care ar putea afecta negativ desfășurarea concursului. 





8. [bookmark: _Toc178347513][bookmark: _Toc189816562]Detalierea activităților pe parcursul desfășurării concursului pe post în calitate de reprezentant al compartimentului de resurse umane.
8.1. [bookmark: _Toc178347514][bookmark: _Toc189816563]Etapa 1 – Suport în constituirea comisiilor de concurs de selecție, respectiv a comisiilor de soluționare a contestațiilor
8.1.1. Schema logică a pașilor de parcurs în cadrul etapei

8.1.2. Descrierea etapei și activităților ce necesită derulare
Activitatea 1: Identificarea personalului necesar pentru constituirea comisiei de concurs de selecție și de soluționare a contestațiilor
Pentru identificarea personalului necesar numărul de membri ai comisiei se stabilește în funcție de tipul funcției publice (execuție sau conducere) și de categoria funcționarilor publici (înalți funcționari publici sau nu). Conform art. 75 din Anexa nr. 10 la Codul administrativ, pentru funcțiile publice de execuție, comisiile sunt compuse din 3 membri, pentru funcțiile de conducere din 5 membri, iar pentru funcțiile publice din categoria înalților funcționari publici din 7 membri. 
Compartimentul de resurse umane susține conducătorul instituției sau autorității publice în vederea identificării componenței comisiilor de concurs și a celor de soluționare a contestațiilor pentru funcțiile publice de execuție și de conducere, după cum urmează:
· În funcție de numărul necesar de membri ai comisiei, analizează pe baza condițiilor necesare care este personalul din cadrul instituției sau autorității publice care îndeplinește cumulativ toate condițiile și care are competențele necesare realizării atribuțiilor revenite în cadrul comisiei. În condițiile stipulate în art. 77 din Anexa nr. 10 la Codul administrativ, conducătorul instituției solicită membri din alte autorități sau instituții publice.
· Informează și consultă personalul identificat cu privire la preluarea responsabilităților ca membri ai comisiei de concurs, respectiv ai comisiei de soluționare a contestațiilor.
· Obține o confirmare verbală a personalului identificat cu privire la preluarea responsabilităților ca membri ai comisiei de concurs, respectiv ai comisiei de soluționare a contestațiilor.
· Informează și instruiește personalul identificat cu privire la atribuțiile lor principale, potrivit art. 84 din Anexa nr. 10 la Codul administrativ, ca membri ai comisiilor de concurs sau a celor de soluționare a contestațiilor.
Potrivit art. 75 din Anexa nr. 10 la Codul administrativ, componența comisiilor pentru concursul pe post se realizează astfel:
	Categoria de funcție publică – Funcții publice de execuție

	Comisie de concurs
	Comisie de soluționare a contestațiilor

	3 membri: 
   a) reprezentanţi ai autorităţii sau instituţiei publice organizatoare a concursului, desemnaţi din cadrul acesteia, prin act administrativ al conducătorului autorităţii sau instituţiei publice organizatoare;
   b) după caz, un reprezentant al ANFP, cu excepţia cazului în care se face aplicarea art. 469 alin. (6) - (8) din Codul administrativ, situaţie în care unul dintre reprezentanţi este desemnat de ANFP ori de instituţia prefectului. 
	3 membri: 
   a) reprezentanţi ai autorităţii sau instituţiei publice organizatoare a concursului, desemnaţi din cadrul acesteia, prin act administrativ al conducătorului autorităţii sau instituţiei publice organizatoare;
   b) după caz, un reprezentant al ANFP, cu excepţia cazului în care se face aplicarea art. 469 alin. (6) - (8) din Codul administrativ situaţie în care unul dintre reprezentanţi este desemnat de ANFP ori de instituţia prefectului. 



	Categoria de funcție publică – Funcții publice de conducere

	Comisie de concurs
	Comisie de soluționare a contestațiilor

	5 membri:
   a) 4 membri sunt reprezentanţi ai autorităţii sau instituţiei publice organizatoare a concursului desemnaţi din cadrul acesteia sau/și din cadrul autorităţii sau instituţiei publice ierarhic superioare;
   b) un membru este reprezentant al ANFP desemnat din cadrul acesteia sau, după caz, din cadrul instituţiei prefectului, în condiţiile prevăzute la art. 469 alin. (6) și (7) din Codul administrativ. 
	5 membri:
   a) 4 membri sunt reprezentanţi ai autorităţii sau instituţiei publice organizatoare a concursului desemnaţi din cadrul acesteia sau/și din cadrul autorităţii sau instituţiei publice ierarhic superioare;
   b) un membru este reprezentant al ANFP desemnat din cadrul acesteia sau, după caz, din cadrul instituţiei prefectului, în condiţiile prevăzute la art. 469 alin. (6) și (7) din Codul administrativ. 



	Categoria de funcție publică – Funcţii publice de conducere de director executiv şi director executiv adjunct sau a funcţiilor publice specifice asimilate acestora din cadrul serviciilor publice deconcentrate ale ministerelor şi ale celorlalte organe ale administraţiei publice centrale din unităţile administrativ-teritoriale, precum şi din cadrul instituţiilor publice din teritoriu, aflate în subordinea/coordonarea/sub autoritatea Guvernului, a ministerelor şi a celorlalte organe de specialitate ale administraţiei publice centrale

	Comisie de concurs
	Comisie de soluționare a contestațiilor

	5 membri:
   a) 3 membri sunt desemnaţi din cadrul autorităţii sau instituţiei publice care coordonează activitatea serviciului public deconcentrat; 
   b) un membru este reprezentant al ANFP, desemnat din cadrul acesteia sau, după caz, din cadrul instituţiei prefectului, în condiţiile prevăzute la art. 469 alin. (7) din Codul administrativ, cu atribuții exclusive în evaluarea probelor etapei de selecţie; 
   c) un membru este reprezentantul instituţiei prefectului din judeţul în care îşi are sediul serviciul public deconcentrat, desemnat prin ordin al prefectului, cu atribuții exclusive în evaluarea probelor etapei de selecţie. 
	5 membri:
   a) 3 membri sunt desemnaţi din cadrul autorităţii sau instituţiei publice care coordonează activitatea serviciului public deconcentrat; 
   b) un membru este reprezentant al ANFP, desemnat din cadrul acesteia sau, după caz, din cadrul instituţiei prefectului, în condiţiile prevăzute la art. 469 alin. (7) din Codul administrativ, cu atribuții exclusive în evaluarea probelor etapei de selecţie; 
   c) un membru este reprezentantul instituţiei prefectului din judeţul în care îşi are sediul serviciul public deconcentrat, desemnat prin ordin al prefectului, cu atribuții exclusive în evaluarea probelor etapei de selecţie. 



	Categoria de funcție publică – Funcții publice din categoria înalților funcționari publici

	Comisie de concurs
	Comisie de soluționare a contestațiilor

	Comisie de concurs permanentă, independentă având în componentă 7 membri cu mandate de 5 ani numiți prin decizie a prim-ministrului, secretariatul comisiei fiind asigurat către ANFP. 
	Comisie de soluționare a contestațiilor permanentă, independentă având în componentă 7 membri cu mandate de 5 ani numiți prin decizie a prim-ministrului, secretariatul comisiei fiind asigurat către ANFP.


De asemenea, se va lua în considerare dacă există cerințe speciale pentru includerea reprezentanților altor autorități sau instituții publice, a unui reprezentant desemnat din cadrul ANFP sau a unui membru desemnat de organizațiile sindicale reprezentative ale funcționarilor publici (art. 76 din Anexa nr. 10 la Codul administrativ). 
Potrivit art. 77 din Anexa nr. 10 la Codul administrativ, se pot solicita membri din alte autorități sau instituții publice în următoarele condiții:
· număr insuficient de funcționari publici din cadrul autorităţii ori instituţiei publice organizatoare; 
· funcționarii publici din cadrul autorităţii sau instituţiei publice organizatoare nu îndeplinesc condiţiile prevăzute de art. 78 al Anexei nr. 10 la Codul administrativ pentru a fi desemnaţi în comisia de concurs, respectiv în comisia de soluţionare a contestaţiilor; 
· funcționarii publici din cadrul autorităţii sau instituţiei publice s-ar putea afla sau se află în conflict de interese şi/sau incompatibilitate prevăzute la art. 79 și 80 ale Anexei nr. 10 la Codul administrativ. 
Condiții cumulative necesare pentru desemnarea secretarilor în cadrul comisiilor de concurs:
	Categoria de funcție publică – Funcții publice de execuție și de conducere

	Comisie de concurs
	Comisie de soluționare a contestațiilor

	   a) au cunoştinţe aprofundate în unul dintre domeniile funcţiilor publice pentru care se organizează etapa de selecţie; 
   b) au pregătire și/sau experienţă în unul dintre domeniile funcţiilor publice pentru care se organizează concursul, managementul resurselor umane sau în administraţia publică; 
   c) au o probitate morală recunoscută; 
   d) deţin o funcţie publică cel puţin din aceeaşi clasă cu funcţia publică de execuţie vacantă sau temporar vacantă pentru ocuparea căreia se organizează etapa de selecţie; 
   e) nu au relaţii cu caracter patrimonial cu oricare dintre candidaţi sau interesele patrimoniale ale sale ori ale soţului sau soţiei pot afecta imparțialitatea și obiectivitatea evaluării;
   f) nu au un interes politic, economic sau oricare alt interes personal direct sau indirect care îi pot afecta integritatea, imparțialitatea și obiectivitatea evaluării;
   g) nu are un grad de rudenie (până la gradul al IV-lea inclusiv) cu oricare dintre candidaţi ori cu un alt membru al comisiei de verificare a eligibilităţii sau al comisiei de soluţionare a contestaţiilor privind verificarea eligibilităţii din care face parte;
   h) nu se află în relații de prietenie sau dușmănie cu oricare dintre candidați;
   i) nu sunt desemnați membri în cadrul comisiei de soluționare a contestațiilor;
   j) nu sunt desemnați drept experți în evaluarea competențelor specifice prin probă suplimentară.
	   a) au cunoştinţe aprofundate în unul dintre domeniile funcţiilor publice pentru care se organizează etapa de selecţie; 
   b) au pregătire și/sau experienţă în unul dintre domeniile funcţiilor publice pentru care se organizează concursul, managementul resurselor umane sau în administraţia publică; 
   c) au o probitate morală recunoscută; 
   d) deţin o funcţie publică cel puţin din aceeaşi clasă cu funcţia publică de execuţie vacantă sau temporar vacantă pentru ocuparea căreia se organizează etapa de selecţie; 
   e) nu au relaţii cu caracter patrimonial cu oricare dintre candidaţi sau interesele patrimoniale ale sale ori ale soţului sau soţiei pot afecta imparţialitatea și obiectivitatea evaluării;
   f) nu au un interes politic, economic sau oricare alt interes personal direct sau indirect care îi pot afecta integritatea, imparţialitatea și obiectivitatea evaluării;
   g) nu are un grad de rudenie (până la gradul al IV-lea inclusiv) cu oricare dintre candidaţi ori cu un alt membru al comisiei de verificare a eligibilităţii sau al comisiei de soluţionare a contestaţiilor privind verificarea eligibilităţii din care face parte;
   h) nu se află în relații de prietenie sau dușmănie cu oricare dintre candidați;
   i) nu sunt desemnați membri în cadrul comisiei de concurs;
   j) nu sunt desemnați drept experți în evaluarea competențelor specifice prin probă suplimentară.



	Categoria de funcție publică – Funcții publice din categoria înalților funcționari publici

	Comisie de concurs
	Comisie de soluționare a contestațiilor

	   a) au cetăţenie română sau cetăţenie a unui stat membru al Uniunii Europene; 
   b) au capacitate deplină de exerciţiu; 
   c) sunt apți din punct de vedere medical și psihologic pentru exercitarea mandatului; 
   d) au studii superioare de licenţă, atestate în condiţiile legii; 
   e) nu fac parte dintr-un partid politic sau dintr-o organizaţie căreia îi este aplicabil acelaşi regim juridic ca și partidelor politice; 
   f) nu au fost lucrători sau colaboratori al Securităţii, în condiţiile prevăzute de legislaţia specifică; 
   g) nu au fost condamnați definitiv pentru săvârşirea unei infracţiuni contra securităţii naţionale, contra autorităţii, infracţiuni de corupţie sau de serviciu, infracţiuni de fals ori contra înfăptuirii justiţiei, cu excepţia situaţiei în care a intervenit reabilitarea, și, după caz, nu a săvârşit abateri disciplinare pentru care s-au aplicat sancţiuni disciplinare, pentru care nu a intervenit radierea în condiţiile legii; 
   h) au o bună reputaţie și o înaltă competenţă profesională; 
   i) au competenţele necesare evaluării funcționarilor publici; 
   j) nu au un grad de rudenie (până la gradul al IV-lea) cu un al membru din comisia de concurs ori de soluționare a contestațiilor;
   k) nu sunt desemnați membri în cadrul comisiei de soluționare a contestațiilor sau membri supleanți;
   l) niciunul dintre membri nu este numit sau ales într-o funcţie de demnitate publică ori nu este candidat pentru o astfel de funcţie. 
	   a) au cetăţenie română sau cetăţenie a unui stat membru al Uniunii Europene; 
   b) au capacitate deplină de exerciţiu; 
   c) sunt apți din punct de vedere medical și psihologic pentru exercitarea mandatului; 
   d) au studii superioare de licenţă, atestate în condiţiile legii; 
   e) nu fac parte dintr-un partid politic sau dintr-o organizaţie căreia îi este aplicabil acelaşi regim juridic ca și partidelor politice; 
   f) nu au fost lucrători sau colaboratori al Securităţii, în condiţiile prevăzute de legislaţia specifică; 
   g) nu au fost condamnați definitiv pentru săvârşirea unei infracţiuni contra securităţii naţionale, contra autorităţii, infracţiuni de corupţie sau de serviciu, infracţiuni de fals ori contra înfăptuirii justiţiei, cu excepţia situaţiei în care a intervenit reabilitarea, și, după caz, nu a săvârşit abateri disciplinare pentru care s-au aplicat sancţiuni disciplinare, pentru care nu a intervenit radierea în condiţiile legii; 
   h) au o bună reputaţie și o înaltă competenţă profesională; 
   i) au competenţele necesare evaluării funcționarilor publici; 
   j) nu au un grad de rudenie (până la gradul al IV-lea) cu un al membru din comisia de concurs ori de soluționare a contestațiilor;
   k) nu sunt desemnați membri în cadrul comisiei de concurs sau membri supleanți;
   l) niciunul dintre membri nu este numit sau ales într-o funcţie de demnitate publică ori nu este candidat pentru o astfel de funcţie. 



În cadrul comisiilor de concurs, conform prevederilor din Anexa nr. 10 la Codul administrativ, responsabilitățile reprezentantului compartimentului de resurse umane cu rol de secretar includ:
	Rolul în cadrul comisiei – Secretar

	Comisie de concurs
	Comisie de soluționare a contestațiilor

	   a) verifică identitatea candidaţilor prezenţi la probele etapei de selecţie; 
   b) la solicitarea membrilor comisiei de concurs, în primele două zile din perioada de selecție a dosarelor de concurs, ia legătura cu candidaţii, în vederea completării dosarului de concurs constituit, exclusiv cu documente relevante care au legătura cu cele deja depuse; 
   c) asigură comunicarea către candidaţi a rezultatelor fiecărei probe a etapei de selecţie, precum și a rezultatului final al etapei de selecţie; 
   d) respectarea confidenţialității datelor cu caracter personal, potrivit legii. 
	   a) notifică membrii comisiilor de soluţionare a contestaţiilor privind verificarea eligibilităţii, în cazul depunerii de către candidaţi a unor contestaţii;
   b) asigură publicarea rezultatelor contestaţiilor depuse;
   c) îndeplinesc orice alte sarcini specifice necesare desfăşurării etapei de verificare a eligibilităţii, stabilite de comisia de soluţionare a contestaţiilor privind verificarea eligibilităţii.
   d) după caz, redactează și semnează alături de comisia de soluţionare a contestaţiilor, întreaga documentaţie privind activitatea specifică a acesteia; 
   e) respectarea confidenţialității datelor cu caracter personal, potrivit legii. 



Compartimentul de resurse umane este responsabil și pentru gestionarea listei de membri supleanți, care să înlocuiască membri titulari ai comisiei în cazul în care aceștia nu își pot îndeplini atribuțiile din motive justificate. Sunt identificate persoanele care pot servi drept înlocuitori și se asigură că acestea îndeplinesc aceleași criterii de eligibilitate (art. 83 din Anexa nr. 10 la Codul administrativ). 
Compartimentul de resurse umane susține conducătorul instituției sau autorității publice în întreprinderea următoarelor acțiuni pentru identificarea componenței comisiilor de concurs și a celor de soluționare a contestațiilor, precum și a listei de membri supleanți:
· În funcție de numărul necesar de membri ai comisiei, analizează pe baza condițiilor necesare care este personalul din cadrul instituției sau autorității publice care îndeplinește cumulativ toate condițiile și care are competențele necesare realizării atribuțiilor revenite în cadrul comisiei. În condițiile stipulate în art. 77 din Anexa nr. 10 la Codul administrativ, conducătorul instituției solicită membri din alte autorități sau instituții publice.
· Informează și consultă personalul identificat cu privire la posibilitatea preluării responsabilităților ca membri ai comisiei de concurs, ai comisiei de soluționare a contestațiilor, respectiv membri supleanți.
· Obține o confirmare verbală a personalului identificat cu privire la preluarea responsabilităților ca membri ai comisiei de concurs, ai comisiei de soluționare a contestațiilor, respectiv membri supleanți.
· Instruiește personalul ce a transmis confirmarea verbală cu privire la atribuțiile principale ale membrilor comisiei de concurs și ale celei de soluționare a contestațiilor, potrivit art. 84 din Anexa nr.10 la Codul administrativ.
Activitatea 2: Constituirea comisiei de concurs, respectiv de soluționare a contestațiilor, și desemnarea rolurilor 
Pentru funcțiile publice de conducere și de execuție, conform art. 73 și 74 din Anexa nr. 10 la Codul administrativ, conducătorul autorității sau instituției publice emite un act administrativ prin care se constituie comisia de concurs, respectiv de soluționare a contestațiilor și se desemnează rolurile din cadrul comisiei, cel de președintele și de secretar. Președintele este desemnat din rândul membrilor comisiei, iar secretarul, de regulă, din cadrul compartimentului de resurse umane, pentru a asigura desfășurarea optimă a probelor de concurs. Potrivit art. 73, alin. (3) al Anexei nr. 10 la Codul administrativ, atunci când concursul include probe suplimentare pentru testarea competențelor specifice, conducătorul autorității sau instituției publice numește, prin același act administrativ, experți în domeniu pentru gestionarea acestor probe.
Pentru funcțiile publice din categoria înalților funcționari publici, potrivit art. 73 alin. (2) din Anexa nr. 10 la Codul administrativ, prim-ministrul desemnează și emite o decizie de constituire a comisiei de concurs și respectiv de soluționare a contestațiilor formată din 7 membri cu mandate de 5 ani. Potrivit art. 74 alin. (2) din Anexa nr. 10 la Codul administrativ, prin decizia prim-ministrului se desemnează președintele comisiei de concurs, respectiv al comisiei de soluționare a contestațiilor, rolul de secretar fiind asigurat de către ANFP prin ordin al președintelui Agenției. Atunci când concursul include probe suplimentare pentru testarea competențelor specifice, comisia de concurs pentru înalți funcționari Publici, conform art. 74 alin. (4) din Anexa nr. 10 la Codul administrativ, comunică Agenţiei Naţionale a Funcționarilor Publici numele și prenumele expertului desemnat, în condiţiile prevăzute la art. 70 alin. (6) lit. b) și alin. (7) din Anexa nr. 10 la Codul administrativ. 
Membrii supleanți sunt desemnați printr-un act administrativ emis de conducerea instituției sau autorității publice, de regulă în același timp cu nominalizarea membrilor titulari ai comisiilor. Actul de numire trebuie să includă clar numele membrilor supleanți și funcțiile acestora, precizând care dintre aceștia înlocuiesc membrii titulari. În cazul în care un membru titular nu poate participa, membrul supleant desemnat specific pentru acel rol îl va înlocui automat, asigurând că procesul de evaluare nu suferă întreruperi. 
Compartimentul de resurse umane asigură desfășurarea adecvată concursului pe post prin pregătirea adecvată a comisiilor implicate. În acest context, reprezentantul compartimentului de resurse umane are responsabilitatea de a implementa și coordona sesiuni și/sau programe de formare care să sprijine membrii comisiilor în îndeplinirea atribuțiilor lor.
Printre activitățile prin care reprezentanții compartimentului de resurse umane pot susține instruirea membrilor comisiei, se numără:
· Clarificarea responsabilităților și a procedurilor: reprezentanții compartimentului de resurse umane trebuie să se asigure că membrii comisiilor cunosc și înțeleg clar responsabilitățile pe care le au, precum și procedurile organizatorice și criteriile de evaluare pe care trebuie să le urmeze. Aceasta pot include:
· Prezentarea regulamentelor și politicilor organizaționale: instruire detaliată asupra reglementărilor aplicabile în concursul pe post, inclusiv modul în care se evaluează competențele și performanțele candidaților.
· Ghiduri de bune practici în evaluare: distribuirea de ghiduri care să ofere membrilor comisiilor informații despre pașii corecți de urmat în evaluare, eliminarea subiectivității și asigurarea imparțialității.
· Training specific pe etapele concursului pe post: reprezentanții compartimentului de resurse umane pot organiza sesiuni de training care să fie personalizate pentru fiecare etapă din concursul pe post, asigurându-se că toți membrii comisiilor sunt familiarizați cu rolurile și responsabilitățile lor în fiecare moment. De exemplu, aceștia pot oferi formare specifică în tehnicile de interviu, inclusiv cum să conducă un interviu structurat, ce întrebări sunt permise și cum să se asigure că toate răspunsurile sunt analizate corect și uniform.
· Instruire în aspectele legale și etice: reprezentanții compartimentului de resurse umane ar putea oferi membrilor comisiilor instruire referitoare la normele legale și etice în concursul pe post, asigurându-se că toți membrii cunosc și respectă regulile. Aceasta include:
· Legislația muncii și protecția datelor: Membrii comisiilor trebuie să fie instruiți cu privire la legile care reglementează concursul pe post, inclusiv legile anti discriminare și cele privind protecția datelor personale ale candidaților.
· Confidențialitatea și imparțialitatea: Toți membrii comisiilor trebuie înțeleg importanța păstrării confidențialității informațiilor și a tratamentului imparțial față de toți candidații, fără a favoriza pe cineva pe baza informațiilor neesențiale.
· Abordarea apariției prejudecăților inconștiente: pe lângă competențele tehnice și etice, reprezentanții compartimentului de resurse umane trebuie să includă în sesiunile de instruire și un modul specific despre prejudecățile inconștiente (frecvent întâlnit în engleză ca „unconscious bias”), astfel încât membrii comisiilor să fie conștienți de acest fenomen și să învețe să-l evite.
· Exemple și studii de caz: utilizând exemple concrete și studii de caz pentru a demonstra cum prejudecățile inconștiente pot influența evaluarea și cum acestea pot fi evitate prin aplicarea riguroasă a criteriilor obiective.
· Tehnici de auto-reflecție: încurajând membrii comisiilor să își examineze propriile atitudini și preconcepții și să reflecteze asupra modului în care acestea ar putea influența evaluarea competențelor candidaților.
· Feedback și îmbunătățire continuă: un alt rol important al reprezentanților compartimentului de resurse umane poate fi să ofere feedback constant comisiilor după fiecare concurs pe post, pentru a identifica posibilele deficiențe sau aspectele care pot fi îmbunătățite. Acest feedback ajută la perfecționarea continuă a comisiilor și la asigurarea unui concurs pe post din ce în ce mai obiectiv:
· Analiza deciziilor: poate revizui împreună cu comisiile modul în care au fost luate deciziile, identificând zonele în care pot exista riscuri de subiectivitate.
· Sesiuni de follow-up și coaching: după finalizarea concursului pe post, poate organiza sesiuni de coaching pentru a discuta ce a funcționat bine și unde ar putea fi aduse îmbunătățiri pentru viitoarele evaluări.
8.1.3. Recomandări și bune practici/ exemple	
În vederea derulării cu succes a acestei etape, se recomandă:
· actualizarea documentației relevante în prealabil demarării concursului pe post și comunicarea acesteia către comisia de concurs. 
· pentru constituirea ambelor comisii, este important să se numească membri supleanți care să poată înlocui membrii indisponibili, conform art. 83 din Anexa nr. 10 la Codul administrativ. 
· menținerea unei comunicări deschise și transparente cu toți membrii comisiilor, pentru a asigura înțelegerea clară a activităților și a responsabilităților fiecărei părți.
	ALTE RECOMANDĂRI:
· Oferirea sesiunilor de instruire pentru membrii comisiilor pentru a se asigura că înțeleg responsabilitățile pe care le au în cadrul comisiilor, dar și procedurile, criteriile de evaluare și standardele etice necesare pentru evaluarea corectă și obiectivă a candidaților.
· Instruirea comisiilor de concurs și a celor de soluționare a contestațiilor în tipurile de prejudecăți inconștiente, care pot interveni în evaluarea candidaților și care îi pot ajuta pe membrii comisiilor să le conștientizeze și să le evite pe parcursul etapei de selecție. 
	
	DE EVITAT:
· Evitarea constituirii comisiilor exclusiv din funcționari ai aceleiași structuri organizaționale sau având experiențe similare, deoarece acest lucru ar putea duce la evaluări părtinitoare.
· Desemnarea experților care ar putea avea conflicte de interese cu candidații sau cu membrii comisiei de concurs, conform art. 30 alin. (3) din Anexa nr. 10 la Codul administrativ.

8.2.1. Schema logică a pașilor de parcurs în cadrul etapei

8.2.2. Descrierea etapei și activităților ce necesită derulare
Activitatea 1: Analizarea documentației relevante elaborate pentru înștiințarea ANFP
Conform art. 70 din Anexa nr. 10 la Codul administrativ, există o serie de informații ce trebuie incluse și transmise către Agenția Națională a Funcționarilor Publici și, de asemenea, incluse în anunțul de selecție pe post. Aceste informații fac referire la:
· denumirea autorităţii sau instituţiei publice organizatoare a etapei de selecţie sau, după caz, denumirea autorităţii sau instituţiei publice în cadrul căreia se găsesc funcţiile publice pentru care se organizează concursul; 
· funcţia publică pentru care se organizează concursul, identificată, după caz, prin denumire, categorie, clasă și grad profesional, precum și compartimentul din care face parte, conform planului de recrutare a funcționarilor publici prevăzut la art. 17 alin. (2) din Anexa nr. 10 la Codul administrativ; 
· precizarea expresă a duratei timpului de muncă, respectiv durată normală a timpului de muncă sau durată redusă a timpului de muncă la jumătate de normă; 
· data, ora și locul / locaţia desfăşurării probei suplimentare, dacă este cazul, pentru testarea prin probă suplimentară a competențelor specifice; 
· data, ora și locul / locaţia desfăşurării probei scrise; 
· condiţiile de participare cuprinzând condiţiile prevăzute la art. 465 din Codul administrativ, alte condiţii prevăzute de legislaţia specifică, precum și competenţele specifice, după caz; 
· perioada și modalitatea de înscriere la etapa de selecţie; 
· bibliografia de specialitate și tematica de specialitate; 
· atribuţiile postului prevăzute în fişa postului, precum și alte date necesare desfăşurării etapei de selecţie; 
· coordonate de contact pentru înscrierea la etapa de selecţie, cuprinzând adresa de corespondenţă, telefon, e-mail, persoana de contact și funcţia publică deţinută; 
· coordonate de contact ale persoanei din cadrul compartimentului de resurse umane, responsabilă pentru gestionarea concursului, precum și a platformei informatice de concurs pentru autoritatea sau instituţia publică organizatoare; datele de contact, cuprinzând numele și prenumele acesteia, funcţia, numărul de telefon și adresa de e-mail; 
· conţinutul dosarului de concurs. 
Pentru a obține toate aceste informații, fiecare membru al comisiei de concurs parcurge și analizează individual anunțul de concurs, precum și următoarele documente:
	Planul de recrutare al funcționarilor publici aprobat prin hotărâre a Guvernului conform art. 467 alin. (5) din Codul administrativ.
	Cadrul de competențe specifice postului astfel cum au fost prevăzute în anunțul de concurs pe post.

	Organigrama instituției sau autorității publice.
	ROI/ ROF și statul de funcții.
	Fișa de post a postului pentru care se realizează concursul pe post.


Documentele menționate sunt consultate de către membrii comisiei de concurs și în pregătirea pentru concursul pe post, pentru a avea toate informațiile relevante în desfășurarea acestei etape.
Activitatea 2: Notificarea comisiei de concurs cu privire la deciziile relevante desfășurării etapei de selecție 
Pentru concursul pe post organizat pentru funcțiile publice de execuție sau de conducere, în prealabil demarării activității de luare a deciziilor, comisia de concurs trebuie să fie informată cu privire la aspectele relevante ale concursului pe post decise sau aprobate de către conducătorul instituției sau autorității organizatoare a etapei de selecție:
· Bibliografia şi tematica de specialitate propusă de către compartimentele de specialitate și aprobată de către conducătorul autorităţii sau instituţiei publice organizatoare. Pentru toate funcțiile publice vacante, bibliografia include în mod obligatoriu Constituţia României, republicată, partea I, partea a II-a, titlul I și titlul II, partea a IV-a, titlul I și partea a VI-a, titlul I și titlul II din Codul administrativ, Ordonanţa Guvernului nr. 137/2000 privind prevenirea și sancţionarea tuturor formelor de discriminare, republicată, cu modificările și completările ulterioare, Legea nr. 202/2002 privind egalitatea de şanse și de tratament între femei și bărbaţi, republicată, cu modificările și completările ulterioare;
· Condițiile de participare la etapa de selecție, potrivit legii;
· Perioada de desfășurare a etapei de selecție;
· Modalitatea prin care competenţele specifice se dovedesc de către candidați.
Pentru a lua decizii relevante, dar și pentru o bună organizare a concursului pe post, și o pregătire și desfășurare adecvată a probelor de concurs, comisia de concurs ține cont de informațiile decise anterior de conducătorul autorității sau instituției publice.
De asemenea, conform art. 92 alin. (3) din Anexa nr. 10 la Codul administrativ, autoritatea sau instituţia publică organizatoare a concursului sau, după caz, comisia de concurs pentru înalţii funcţionari publici stabileşte modalitatea prin care se dovedesc competenţele specifice, cu respectarea prevederilor art. 21 din Anexa nr. 8 la Codul administrativ. Modalitatea prin care se dovedesc competențele specifice se realizează fie prin documente doveditoare, fie prin organizarea unei probe suplimentare în cadrul concursului pe post. 
În cazul deciziei de utilizare a probei suplimentare pentru dovedirea competențelor specifice, conducătorul instituției sau autorității publice, ori comisia de concurs pentru înalții funcționari publici se consultă cu experții desemnați pentru a determina modalitatea de evaluare a competențelor specifice prin proba suplimentară (informații detaliate în cadrul Ghidului de aplicare a competențelor specifice pentru experții responsabili cu evaluarea acestora) și a elabora procedurile de pentru organizarea şi desfăşurarea probei suplimentare în maniera descrisă de art. 21 alin. (6) din Anexa nr. 8 la Codul administrativ.
În ceea ce privește agrearea persoanei de contact pentru candidați în ceea ce privește înscrierea la etapa de selecţie, și a persoanei responsabile pentru gestionarea concursului, precum și a platformei informatice de concurs pentru autoritatea sau instituţia publică organizatoare, se recomandă desemnarea reprezentantului compartimentului de resurse umane cu rol de secretar în cadrul comisiei de concurs. Astfel, secretarul devine responsabil pentru păstrarea legăturii cu candidații, transmiterea tuturor informațiilor pe care aceștia le solicită, și rămâne persoana de legătură a Agenției în ceea ce privește gestionarea concursului și a platformei informatice.
Bibliografia şi tematica de specialitate pentru funcţiile publice de conducere vacante şi pentru funcţiile publice de execuţie vacante sau temporar vacante, potrivit art. 71 alin. (3) din Anexa nr. 10 la Codul administrativ, se aprobă de către conducătorul autorităţii sau instituţiei publice organizatoare, la propunerea compartimentelor de specialitate. În orice caz, pentru toate funcțiile publice vacante, bibliografia include în mod obligatoriu Constituţia României, republicată, partea I, partea a II-a, titlul I și titlul II, partea a IV-a, titlul I și partea a VI-a, titlul I și titlul II din Codul administrativ, Ordonanţa Guvernului nr. 137/2000 privind prevenirea și sancţionarea tuturor formelor de discriminare, republicată, cu modificările și completările ulterioare, Legea nr. 202/2002 privind egalitatea de şanse și de tratament între femei și bărbaţi, republicată, cu modificările și completările ulterioare.
Activitatea 3: Stabilirea calendarului și a modalității de lucru
Ulterior constituirii comisiilor, este necesară stabilirea calendarului de lucru pentru fiecare din etapele și activitățile din cadrul concursului pe post. În mod specific, conform art. 70 al Anexei nr. 10 la Codul administrativ, în activitatea de elaborare a documentației pentru înștiințarea Agenției, este necesară stabilirea unor date concrete pentru următoarele evenimente:
· Data și ora desfășurării probelor de concurs pentru evaluarea competențelor specifice;
· Perioada de înscriere la etapa de selecție.
În plus, calendarul de lucru se realizează ținând cont de termenele stabilite în Anexa nr. 10 la Codul administrativ, în ceea ce privește organizarea și desfășurarea concursului pe post, precum:

	Calendar de lucru

	Demararea desfășurării și organizării concursului pe post

	Se realizează în termen de maxim 60 de zile calendaristice de la data afişării raportului final al etapei de recrutare, conform art. 68 alin. (2) din Anexa nr. 10 la Codul administrativ.

	Înștiințarea ANFP

	Se efectuează cu cel puţin 10 zile lucrătoare înainte de data publicării anunţului privind organizarea etapei de selecție, potrivit art. 69 din Anexa nr. 10 la Codul administrativ, și cel puțin 30 de zile calendaristice înainte de data desfăşurării probei scrise a concursului pe post, conform art. 88 alin. (2) din Anexa nr. 10 la Codul administrativ.
Pentru înalții funcționari publici, comisia de concurs transmite în plus ANFP datele prevăzute la art.70 alin. (6) din Anexa nr. 10 la Codul administrativ, cu cel puțin 45 de zile calendaristice înainte de data stabilită pentru desfăşurarea probei scrise a etapei de selecţie.

	Publicarea anunțului privind organizarea etapei de selecție

	Se realizează cu cel puțin 30 de zile calendaristice înainte de data desfăşurării probei scrise a concursului pe post, potrivit art. 88 alin. (2) din Anexa nr. 10 la Codul administrativ, atât pentru funcțiile publice de execuție sau conducere, cât și pentru cele din categoria înalților funcționari publici.

	Constituirea și depunerea dosarelor de concurs de către potențiali candidați

	Are loc în termen de 20 de zile calendaristice de la data publicării anunţului privind organizarea etapei de selecție, conform art. 94 alin. (1) din Anexa nr. 10 la Codul administrativ, în condițiile prevăzute în cadrul art. 94 alin. (2)-(3) din Anexa nr. 10 la Codul administrativ, exclusiv în format electronic prin intermediul platformei informatice de concurs.

	Verificarea eligibității candidaților

	Are loc în termen de maxim 5 zile lucrătoare de la data finală a depunerii dosarelor de către candidați, potrivit art. 97 alin. (2) din Anexa nr. 10 la Codul administrativ. 
Acolo unde sunt necesare documente suplimentare din partea candidaților, potrivit art. 97 alin. (5) din Anexa nr. 10 la Codul administrativ, acest lucru se realizează în maxim 2 zile lucrătoare de la data expirării termenului prevăzut la art. 94 alin. (1) din Anexa nr. 10 la Codul administrativ.
Candidaților cărora li se solicită documente suplimentare, se oferă un termen de maxim 1 zi lucrătoare de la data solicitării pentru încărcarea documentelor în platforma informatică de concurs.
Reprezentatul compartimentului resurse umane având inclusiv atribuții de secretar al comisiei încarcă rezultatele privind eligibilitatea candidaților în platforma informatică de concurs și pe site-ul instituției organizatoare a etapei de selecție. De asemenea, comunică rezultatele probei de verificare a eligibilității împreună cu data, ora și locul susținerii probei suplimentare, dacă este cazul, sau a probei scrise către candidați.

	Depunerea contestațiilor cu privire la verificarea eligibilității și a probelor de concurs

	Are loc în termen de o zi lucrătoare de la data afişării rezultatului, candidaţii nemulţumiţi putând depune contestație prin intermediul platformei informatice de concurs, sub sancţiunea decăderii din acest drept.

	Contestațiile cu privire la eligibilitatea candidaților

	Se soluționează în termen de 2 zile lucrătoare de la expirarea termenului de depunere a contestațiilor, conform art. 111 alin. (1) din Anexa nr. 10 la Codul administrativ.

	Proba suplimentară

	Se desfășoară ulterior afișării rezultatelor la proba de verificare a eligibilității candidaților, dar nu mai târziu de data prevăzută în anunțul privind organizarea etapei de selecție pentru proba scrisă.
Rezultatele probei comunicate de către experți sunt centralizate de către reprezentatul compartimentului resurse umane având inclusiv atribuții de secretar al comisiei și publicate în platforma informatică de pe site-ul instituției sau autorității publice.

	Proba scrisă

	Se deșfășoară conform datei, orei și locului sau locației desfășurării probei scrise prevăzute în anunțul privind organizarea etapei de selecție, conform art. 89 alin. (1) lit. e) din Anexa nr. 10 la Codul administrativ.
La terminarea acesteia, reprezentatul compartimentului resurse umane având inclusiv atribuții de secretar al comisiei afișează baremul detaliat de corectare a subiectelor, la locul desfăşurării etapei de selecţie și pe pagina de internet a instituţiei organizatoare.

	Proba interviului

	Se susţine, de regulă, într-un termen de maxim 8 zile lucrătoare de la data afişării rezultatului probei scrise, potrivit art. 103 alin. (1) din Anexa nr. 10 la Codul administrativ, cu mențiunea că data, ora şi locul susţinerii probei interviului se afişează odată cu rezultatele la proba scrisă.

	Evaluarea și notarea probei scrise și a probei interviului

	Se realizează la maxim 3 zile lucrătoare de la finalizarea fiecărei probe, potrivit art. 106 alin. (2) al anexei nr. 10 la Codul administrativ.

	Contestațiile cu privire la rezultatul probelor de concurs

	Se soluționează în termen de maxim 2 zile lucrătoare de la expirarea termenului de depunere a contestațiilor, conform art. 111 alin. (2) din Anexa nr. 10 la Codul administrativ, pentru proba scrisă și proba interviului. 
Reprezentantul compartimentului resurse umane având inclusiv atribuții de secretar al comisiei asigură publicarea rezultatelor contestațiilor în platforma informatică de pe site-ul instituției sau autorității publice.

	Comunicarea rezultatelor finale în etapa de selecție

	Se efectuează în termen de 3 zile lucrătoare de la data afișării rezultatelor ultimei probe, potrivit art. 109 alin. (2) din Anexa nr. 10 la Codul administrativ. 

	Comunicarea propunerii de numire a funcționarului public „admis”

	Se realizează, conform art. 129 alin. (3) din Anexa nr. 10 la Codul administrativ în termen de maxim 15 zile lucrătoare de la afișarea rezultatelor finale ale etapei de selecţie de către comisia de concurs.

	Numirea funcționarilor publici

	Candidatului declarat „admis” i se solicită ca în termen de 10 zile lucrătoare să prezinte în original documentele încărcate în platforma electronică, potrivit art. 129 alin. (1) din Anexa nr. 10 la Codul administrativ. 
Reprezentantul compartimentului resurse umane având inclusiv atribuții de secretar al comisiei de concurs certifică pentru conformitatea cu originalul aceste documente.
În cazul în care candidatul declarat admis nu prezintă documentele în original în termenul anterior menționat, este declarat „admis” următorul candidat, dacă există, acesta având la dispoziție termenul de 10 zile lucrătoare pentru depunerea documentelor în original.

	Emiterea actului administrativ de numire în funcția publică

	Se face în termen de maxim 10 zile lucrătoare de la data comunicării propunerii de numire, potrivit art. 130 alin. (1) din Anexa nr. 10 la Codul administrativ. 
Potrivit art. 131, acest termen poate fi prelungit de conducătorul instituției până la cel mult 31 de zile lucrătoare de la data comunicării propunerii de numire, prin excepție de la prevederile art. 130 din Anexa nr. 10 la Codul administrativ, la solicitarea scrisă şi motivată a candidatului declarat „admis”, depusă în termenul prevăzut la art. 129 alin. (1) din Anexa nr. 10 la Codul administrativ.



Pe lângă etapele și termenele menționate mai sus, comisia de concurs va trebui să țină cont de timpul necesar îndeplinirii activităților aferente desfășurării întregului concurs pe post, și să aloce timp și realizării unor activități precum:
a. Stabilirea structurii subiectelor de concurs pentru proba scrisă;
b. Elaborarea subiectelor și a baremului de corectare aferent pentru proba scrisă și proba interviului;
c. Încărcarea subiectelor propuse de fiecare membru al comisiei de concurs în ziua desfășurarii concursului în platforma informatică și extragerea lor;
d. Pregătirea comisiei de concurs pentru asigurarea desfășurării probelor de concurs în condiții optime;
e. Pregătirea locației în care se desfășoară probele de concurs;
f. Administrarea probelor de concurs prin aplicarea corespunzătoare a procedurii aplicabile;
g. Notarea probelor de concurs conform baremului de corectare;
h. Centralizarea rezultatelor.
În ceea ce privește modalitatea de lucru a comisiei de concurs, aceasta este determinată de etapele și activitățile aferente din cadrul concursului pe post. Astfel, pentru fiecare din activități, se recomandă, nu doar stabilirea persoanelor implicate în cadrul procesului la nivel de instituție, ci și a rolului lor în cadrul acestui proces, utilizând matricea alocării responsabilităților: matricea RACI.
În plus, este necesar ca modalitatea de lucru să stabilească și aspectele administrative privind desfășurarea concursului pe post, așa cum sunt detaliate în cadrul art. 70 din Anexa nr. 10 la Codul administrativ, ce fac referire la modalitatea de înscriere a candidaților, coordonatele de contact, locul sau locația desfășurării probelor de concurs. 
Activitatea 4: Înștiințarea Agenției prin platforma informatică
Înștiințarea Agenției Naționale a Funcționarilor Publici se realizează prin intermediul platformei informatice de concurs, de regulă, cu suportul reprezentantului compartimentului de resurse umane și cu aprobarea și semnătura conducătorului instituției sau autorității publice pentru concursul pe post organizat pentru funcțiile publice de execuție și de conducere din administrația publică centrală și teritorială.
Pentru concursul pe post organizat pentru funcțiile publice din categoria înalților funcționari publici, această activitate presupune și organizarea tuturor informațiilor analizate, colectate și decise de către comisia de concurs, potrivit art. 69-72 din Anexa nr. 10 la Codul administrativ, și transmise către ANFP prin intermediul platformei informatice de concurs. 
În cadrul acestei activități, comisia de concurs, respectiv comisia de soluționare a contestațiilor nu are nicio responsabilitate, atribuțiile decizionale aparținând conducătorului instituției sau autorității publice.
8.2.3. Recomandări și bune practici/ exemple	
În vederea derulării cu succes a acestei etape, se recomandă:
· asigurarea că toate informațiile necesare sunt parcurse și analizate în detaliu, pentru a garanta desfășurarea și organizarea etapei de selecție într-o manieră optimă.
· stabilirea unui interval de timp suficient pentru toate etapele și activitățile procesului, astfel încât părțile implicate să poată realiza activitățile necesare în termenele agreate și comunicate, atât către ANFP, cât și către candidați.
· menținerea liniilor deschise de comunicare între toate părțile implicate, pentru a asigura transparența și eficiența.
	ALTE RECOMANDĂRI:
· Solicitarea și includerea feedback-ului despre bibliografia și tematica de concurs de la persoanele care ocupă sau au ocupat postul pentru care se realizează concursul de selecție pentru a valida aplicabilitatea bibliografiei.
	
	DE EVITAT:
· Divulgarea neautorizată a informațiilor despre detaliile concursului, pentru a păstra integritatea concursului pe post.
· Includerea unor documente sau informații în bibliografia și tematica de concurs care nu mai sunt relevante sau de actualitate.



8.3. [bookmark: _Toc178347517][bookmark: _Toc189816565]Etapa 3 – Depunerea dosarelor de către candidați și verificarea eligibilității de către comisiile de concurs
8.3.1. Schema logică a pașilor de parcurs în cadrul etapei

8.3.2. Descrierea etapei și activităților ce necesită derulare
Activitatea 1: Constituirea dosarului de concurs de către candidați
În vederea participării la etapa de selecţie, potrivit art. 94 din Anexa nr. 10 la Codul administrativ, în termen de 20 de zile calendaristice de la data publicării anunţului, candidaţii constituie dosarul de concurs exclusiv în format electronic, prin intermediul platformei informatice de concurs. Dosarul de concurs constituit trebuie să conțină toate documentele necesare pentru a demonstra îndeplinirea condițiilor de participare la etapa de selecție. 

Dosarul trebuie să conțină documentele specificate în anunțul de concurs, după cum urmează: 
	Documente necesare la dosarul de concurs pentru funcțiile publice de execuție

	   a) formularul de înscriere prevăzut la art. 137 lit. b) din Anexa nr. 10 la Codul administrativ; 
   b) copia cărţii de identitate; 
   c) copia actului doveditor emis de autorităţile competente, în cazul în care a intervenit schimbarea numelui consemnat în certificatul de naştere; 
   d) copia carnetului de muncă şi / sau a adeverinţei eliberate de angajator pentru perioada lucrată, care să ateste vechimea în muncă și în specialitatea studiilor necesare pentru ocuparea postului deţinut, potrivit prevederilor din Codul administrativ, după caz; 
   e) copii ale diplomelor de studii sau echivalente, certificatelor și altor documente care atestă efectuarea unor specializări și perfecţionări sau deţinerea unor competenţe specifice, după caz; 
   f) copia adeverinţei care atestă starea de sănătate corespunzătoare, eliberată cu cel mult 6 luni anterior demarării etapei de selecţie de către medicul de familie al candidatului, şi a avizului psihologic eliberat pe baza unei evaluări psihologice organizate prin intermediul unităţilor specializate acreditate în condiţiile legii, valabil potrivit prevederilor legale; 
   g) cazierul judiciar; 
   h) declaraţia pe propria răspundere, prin completarea rubricii corespunzătoare din formularul de înscriere, sau adeverinţa care să ateste lipsa calităţii de lucrător al Securităţii sau colaborator al acesteia, în condiţiile prevăzute de legislaţia specifică; 
   i) declaraţia pe propria răspundere, prin completarea rubricii corespunzătoare din formularul de înscriere, privind faptul că, în ultimii 3 ani, persoana nu a fost destituită sau nu i-a încetat contractul individual de muncă pentru motive disciplinare. 





	Documente necesare la dosarul de concurs pentru funcțiile publice de conducere

	În plus față de funcțiile publice de execuție:
   j) copia diplomei de master în domeniul administraţiei publice, management sau în specialitatea studiilor necesare ocupării funcţiei publice sau a diplomei echivalente conform prevederilor art. 57 alin. (2) din Legea nr. 199/2023, cu modificările și completările ulterioare. 



	Documente necesare la dosarul de concurs pentru funcțiile publice din categoria înalților funcționari publici

	În plus față de funcțiile publice de conducere:
   k) copii ale certificatelor sau documentelor care atestă îndeplinirea condiţiei prevăzute la art. 394 alin. (4) lit. d) din Codul administrativ. 



Întrucât în cadrul acestei activități, responsabilitatea constituirii dosarelor de concurs și a respectării termenului de depunere este a candidaților, comisia de concurs trebuie să se asigure că respectă termenul calendaristic prevăzut în anunțul concursului, și să nu ia în considerare dosarele depuse cu depășirea termenului menționat. 
Activitatea 2: Verificarea eligibilității și comunicarea rezultatelor
Comisia de concurs are responsabilitatea de a verifica eligibilitatea candidaților pe baza dosarelor de concurs depuse în termen de maxim 5 zile lucrătoare de la data finală a depunerii dosarelor, conform art. 97 alin. (2) din Anexa nr. 10 la Codul administrativ.
Pentru această activitate, membrii comisiei de concurs se întâlnesc și analizează individual fiecare dosar de concurs în parte pentru a se asigura că toate documentele sunt complete și conforme cu cerințele anunțului de concurs. 
Atunci când este necesar să se solicite candidaților alte documente relevante, din categoria celor prevăzute la art. 94 alin. (2)-(4) din Anexa nr. 10 la Codul administrativ, membrii comisiei de concurs prin intermediul reprezentatului compartimentului resurse umane având inclusiv atribuții de secretar, pot solicita candidaților să completeze dosarul în termen de maxim 2 zile lucrătoare de la data expirării termenului prevăzut la art. 94 alin. (1) din Anexa nr. 10 la Codul administrativ. Candidații sunt informați de către acesta, prin platforma informatică de concurs și sunt notificați pe adresa de e-mail, având la dispoziție o zi lucrătoare pentru a furniza documentele solicitate. 
În urma analizei dosarului de concurs al fiecărui candidat, comisia de concurs decide dacă respectivul candidat este „admis” sau „respins”, precizând după caz, motivul respingerii candidatului. Conform art. 97 alin. (4) din Anexa nr. 10 la Codul administrativ, în situaţia în care între membrii comisiei de concurs există diferenţe de opinie care nu au putut fi soluţionate de comun acord, candidatul va fi declarat „admis” sau „respins” în funcţie de opinia majoritară, consemnată conform menţiunilor individuale din secţiunea corespunzătoare din platforma informatică de concurs. Membrul comisiei de concurs care nu este de acord cu opinia majoritară formulează opinie separată, motivată, și o consemnează în secţiunea individuală. 
Reprezentatul compartimentului resurse umane având inclusiv atribuții de secretar al comisiei de concurs are responsabilitatea de a centraliza, într-un document oficial, toate deciziile referitoare la admiterea sau respingerea dosarelor de concurs depuse de candidați. În cazul dosarelor respinse, tot reprezentatul compartimentului resurse umane având inclusiv atribuții de secretar include în document motivația corespunzătoare care justifică decizia de respingere. Această activitate se desfășoară în termen de 5 zile lucrătoare de la data expirării termenului prevăzut la art. 94 alin. (1) din Anexa nr. 10 la Codul administrativ.
După încheierea verificărilor, reprezentatul compartimentului resurse umane având inclusiv atribuții de secretar are obligația de a încărca rezultatele în platforma informatică destinată concursului și de a le publica pe site-ul oficial al instituției organizatoare a etapei de selecție. Prin acest demers, candidații sunt informați cu privire la rezultatele verificării eligibilității dosarelor lor, fie că acestea au fost admise sau respinse. În plus, acesta transmite detalii suplimentare, precum data, ora și locul unde se va desfășura proba suplimentară, în cazul în care aceasta este necesară, sau proba scrisă, oferindu-le astfel candidaților toate informațiile necesare legate de desfășurarea concursului pe post.
Activitatea 3: Depunerea contestațiilor cu privire la rezultatele verificării eligibilității
Candidații care nu sunt de acord cu rezultatele verificării eligibilității pot depune contestații în termen de o zi lucrătoare de la data afișării rezultatului, conform art. 110 din Anexa nr. 10 la Codul administrativ, prin intermediul platformei informatice de concurs.
Activitatea 4: Soluționarea contestațiilor și comunicarea rezultatelor finale
Comisia de soluționare a contestațiilor are obligația de a soluționa contestațiile depuse de candidați în termen de 2 zile lucrătoare de la expirarea termenului de depunere a contestațiilor, conform art. 111 alin. (1) din Anexa nr. 10 la Codul administrativ. 
Comisia de soluţionare a contestaţiilor verifică și analizează individual, prin intermediul platformei informatice de concurs, îndeplinirea de către candidatul contestatar a condiţiilor pentru participare la etapa de selecţie. În situația în care există o opinie divergentă a unuia dintre membrii comisiei de concurs, ea este consemnată de către acesta.
Comisia de soluționare a contestațiilor, potrivit art. 112 din Anexa nr. 10 la Codul administrativ, admite contestaţia modificând rezultatul verificării eligibilităţii candidaţilor în situația în care candidatul îndeplineşte condiţiile pentru a participa la etapa de selecţie sau respinge contestația atunci când candidatul nu îndeplineşte condiţiile pentru a participa la concurs. 
Reprezentatul compartimentului resurse umane având inclusiv atribuții de secretar al comisiei de soluționare a contestațiilor este responsabil de centralizarea tuturor deciziilor referitoare la admiterea sau respingerea contestațiilor, asigurându-se că preia din fișa individuală a fiecărui membru al comisiei de soluționare a contestațiilor motivația respingerii candidatului, după caz. 
La sfârșitul celor 2 zile lucrătoare alocate acestei activități, reprezentatul compartimentului resurse umane având inclusiv atribuții de secretar este cel care asigură încărcarea rezultatelor în platforma informatică de concurs. De asemenea, reprezentatul compartimentului resurse umane având inclusiv atribuții de secretar asigură publicarea rezultatelor și pe site-ul oficial al autorității sau instituției organizatoare, în secțiunea special destinată acestui scop.
Candidații contestatari pot verifica rezultatele în platforma informatică de concurs și pe site-ul instituției organizatoare a etapei de selecție, comunicând astfel rezultatele la contestaţiile depuse.
În cazul respingerii contestaţiei, conform art. 115 din Anexa nr. 10 la Codul administrativ, candidatul se poate adresa instanţei de contencios administrativ, în condiţiile legii. 
8.3.3. Recomandări și bune practici/ exemple	
În vederea derulării cu succes a acestei etape, se recomandă:
· înregistrarea tuturor deciziilor de respingere a dosarelor de concurs și motivele respingerii acestora într-un document în afara platformei informatice de concurs, pentru a permite centralizarea informațiilor, verificarea acestora și arhivarea ulterioară.
· permiterea candidaților de a depune alte documente relevante din categoria celor prevăzute la art. 94 alin. (2)-(4) din Anexa nr. 10 la Codul administrativ. 
· monitorizarea respectării termenului de 20 de zile calendaristice pentru depunerea dosarelor și a termenului de 5 zile lucrătoare pentru verificarea eligibilității, pentru a asigura eficiența concursului pe post.
	ALTE RECOMANDĂRI:
· Asigurarea unei comunicări eficiente a rezultatelor verificării eligibilității și a rezultatelor contestațiilor, atât prin platforma informatică de concurs, cât și pe site-ul instituției.
	
	DE EVITAT:
· Lipsa verificării de către comisia de soluționare a contestațiilor a motivelor respingerii dosarelor de către comisia de concurs în timpul activității de verificare a eligibilității candidaților.

8.4.2. Descrierea etapei și activităților ce necesită derulare
Activitatea 1: Identificarea probei de concurs specifice postului conform matricei și comunicarea acesteia către persoanele vizate anterior publicării anunțului privind organizarea concursului pe post
Experții desemnați de către conducătorul autorității sau instituției care organizează un concurs de selecție pentru funcții publice din administrația publică centrală și teritorială, potrivit art. 73 alin. (3) din Anexa nr. 10 la Codul administrativ, sunt responsabili de această activitate, conform Ghidului de aplicare a competențelor specifice pentru experții responsabili cu evaluarea acestora.
În temeiul art. 11 alin. (2) din Anexa nr. 8 la Codul administrativ, competențele specifice ce pot fi evaluate în cadrul probei suplimentare sunt competenţe lingvistice de comunicare în limbi străine sau a minorităților naționale, competenţe digitale, alte competenţe specifice necesare ocupării funcţiei publice, identificate în condiţiile prevăzute la art. 25-30 din Anexa nr. 8 la Codul administrativ.
De asemenea, pentru evaluarea prin probă suplimentară a competențelor specifice din categoria altor competenţe specifice necesare ocupării funcţiei publice, identificate în condiţiile prevăzute la art. 25-30 din Anexa nr. 8 la Codul administrativ, experții în evaluarea competențelor utilizează matricea descrisă mai jos pentru identificarea și propunerea modalității de desfășurare a probei suplimentare. 



	
	Funcții publice de execuție
	Funcții publice de conducere

	Funcții publice care presupun derularea activităților de suport
	În principiu, aceste funcții sunt responsabile de derularea proceselor din aria de responsabilitate, de analiză și raportare a rezultatelor, de elaborarea de noi politici și proceduri, de cunoașterea și aplicarea legislației și normelor în vigoare, de gestionarea informațiilor, relațiilor și riscurilor asociate ariei de responsabilitate.
Pentru îndeplinirea acestor atribuţii, sunt necesare competente derivate din cunoştinţe sau abilitați primordial legate de funcțiunea organizaționala deservită; de aceea, personalul care activează în structuri funcționale de suport deţine competente, de regulă, ușor transferabile dintr-o instituție în alta.
Pentru evaluarea acestor competențe, se recomandă aplicarea testului grilă ca probă suplimentară în cadrul concursului.
	În general, aceste funcții se ocupă de activități ce necesită elaborarea de strategii, monitorizarea implementării și îmbunătățirii proceselor din aria de responsabilitate, precum și managementul resurselor umane.
Pentru evaluarea acestor competențe, se recomandă utilizarea studiului de caz axat pe domeniul funcțional, ca probă suplimentară în cadrul concursului.

	Funcții publice care presupun derularea operațiunilor centrale ale instituţiei/ autorităţii
	Similar funcţiilor suport, și funcţiile care îndeplinesc operațiuni specifice instituţiei/ autorităţii sunt responsabile de derularea proceselor din aria de responsabilitate, de analiză și raportare a rezultatelor, de elaborarea de noi politici și proceduri, de cunoașterea și aplicarea legislației și normelor în vigoare, de gestionarea informațiilor, relațiilor și riscurilor asociate ariei de responsabilitate.
Spre deosebire însă de funcţiile suport, competentele funcţiilor care presupun operațiuni specifice se dezvolta în strânsă legătură cu specificul instituției sau autorităţii în cauză și devin așadar mai greu transferabile în alte instituţii.
Pentru evaluarea acestor competențe, se recomandă utilizarea testului situațional ca probă suplimentară în cadrul concursului.
	În general, aceste funcții se ocupă de activități ce necesită elaborarea de strategii, monitorizarea implementării și îmbunătățirii proceselor din aria de responsabilitate, precum și managementul resurselor umane.
Pentru evaluarea acestor competențe, se recomandă utilizarea studiului de caz axat pe specificul instituției, ca probă suplimentară în cadrul concursului.



Activitatea 2: Elaborarea subiectelor pentru proba suplimentară și a baremului de corectare aferent
Comisia de concurs nu are nicio responsabilitate în cadrul acestei activități, însă este informată de către experții desemnați despre progresul probei suplimentare. 
Activitatea 3: Notificarea comisiei de concurs cu privire la desfășurarea și evaluarea probei suplimentare
Comisia de concurs poate fi implicată în această activitate de către experți, fiind instruiți cu privire la proba suplimentară elaborată de către aceștia, pentru a oferi suport experților în ziua desfășurării probei. 
Activitatea 4: Pregătirea locației în care se desfășoară proba suplimentară
Similar activității anterioare, comisia de concurs, în special prin intermediul reprezentatului compartimentului resurse umane având inclusiv atribuții de secretar, poate fi implicată în această activitate, oferind suport experților în pregătirea locației, a materialelor și echipamentelor necesare pentru desfășurarea probei suplimentare. 
Activitatea 5: Desfășurarea probei suplimentare
În funcție de numărul candidaților admiși pentru proba suplimentară, membrii comisiei de concurs pot susține experții în desfășurarea probei suplimentare drept supraveghetori pentru a evita tentativele de fraudă. În caz de necesitate, reprezentatul compartimentului resurse umane având inclusiv atribuții de secretar al comisiei poate însoți candidatul afară din sala de desfășurarea a probei suplimentare.
Activitatea 6: Notarea probei suplimentare conform baremului de corectare și comunicarea rezultatelor 
Comisia de concurs nu are responsabilități în notarea probei suplimentare, însă este informată de experții desemnați cu privire la progres. Reprezentatul compartimentului resurse umane având inclusiv atribuții de secretar al comisiei joacă un rol esențial, primind rezultatele de la experți, centralizându-le și publicându-le pe platforma informatică și pe site-ul instituției sau autorității publice. 
Activitatea 7: Depunerea contestațiilor cu privire la rezultatele probei suplimentare
Candidații care nu sunt de acord cu rezultatele probei suplimentare pot depune contestații, conform   procedurilor pentru organizarea şi desfăşurarea probei suplimentare aprobate prin act administrativ al conducătorilor autorităţilor sau instituţiilor publice şi publicate pe pagina de internet a acestora, conform art. 21 alin. (6) din Anexa nr. 8 la Codul administrativ.
Activitatea 8: Soluționarea contestațiilor și comunicarea rezultatelor finale
Experții însărcinați cu evaluarea competențelor specifice sunt cei responsabili de soluționarea contestațiilor, conform subiectelor și baremului de corectare elaborat de aceștia. Similar activității de notare și comunicare a rezultatelor, comisia de concurs este informată de progresul notării probei suplimentare. 
Reprezentatul compartimentului resurse umane având inclusiv atribuții de secretar al comisiei este cel care primește rezultatele contestațiilor din partea experților, publicându-le în platforma informatică și pe site-ul instituției sau autorității publice.
8.4.3. Recomandări și bune practici/ exemple	
În vederea derulării cu succes a acestei etape, se recomandă:
· menținerea canalelor de comunicare deschise între membrii comisiei de concurs și experții responsabili cu organizarea și desfășurarea probei suplimentare, prin intermediul reprezentatului compartimentului resurse umane având inclusiv atribuții de secretar al comisiei.
· pregătirea unui plan de rezervă din partea comisiei de concurs și a experților pentru gestionarea situațiilor neprevăzute, precum întreruperea curentului electric sau alte urgențe.
· acolo unde este necesar personal auxiliar pentru supravegherea probelor suplimentare de concurs, este recomandat ca experții să implice comisia de concurs și să instruiască membrii acesteia cel târziu în ziua desfășurării probei suplimentare.
· ca fiecare expert în evaluarea competențelor specifice prin probă suplimentară desemnat în cadrul concursului pe post să își îndeplinească obligația de a completa fișa individuală cu evaluarea proprie a fiecărui candidat.

8.5.2. Descrierea etapei și activităților ce necesită derulare
Activitatea 1: Elaborarea subiectelor pentru proba scrisă și a baremului de corectare aferent
Comisia de concurs este responsabilă pentru elaborarea subiectelor și a baremului de corectare pentru proba scrisă, în conformitate cu bibliografia și tematica anunțate în cadrul anunțului de concurs. 
Subiectele trebuie să fie relevante pentru funcția publică pentru care se organizează concursul și să evalueze cunoștințele de specialitate teoretice, precum și abilităţile specifice, practice, ca parte componentă a competențelor specifice prevăzute la art. 11 alin. (2) lit. d) din Anexa nr. 8 la Codul administrativ, necesare ocupării funcţiei publice pentru care se organizează etapa de selecţie, prin raportare la bibliografia şi tematica de specialitate prevăzute la în art. 71 alin. (1) din Anexa nr. 10 la Codul administrativ. 
Pentru realizarea acestei activități, membrii comisiei de concurs vor realiza următoarele acțiuni, pas cu pas, atât la nivel individual, cât și împreună:
· Membrii comisiei de concurs elaborează împreună o listă a tuturor aspectelor relevante necesare pentru ocuparea postului, precum cunoștințe de specialitate teoretice sau abilități specifice ca parte componentă a competențelor specifice, pe baza bibliografiei și tematicii de specialitate, de care să țină cont în timpul elaborării subiectelor pentru proba scrisa 
· Membrii comisiei de concurs stabilesc împreună structura subiectelor propuse, conform art. 98 alin. (1) din Anexa nr. 10 la Codul administrativ: subiect de tip sinteză, teste-grilă, teste cu întrebări deschise și / sau subiecte cu exerciții pentru rezolvarea unor situații practice. 
· În urma stabilirii structurii, pentru fiecare subiect elaborat, conform art. 99 alin. (4) din Anexa nr. 10 la Codul administrativ și ca parte a baremului de corectare, comisia de concurs stabileşte punctajul maxim pentru fiecare subiect, care se comunică odată cu subiectele. Punctajul maxim stabilit pentru subiectele de sinteză nu poate depăşi 30% din punctajul probei scrise de 100 de puncte, diferenţa de punctaj fiind alocată celorlalte tipuri de subiecte prevăzute la art. 98 alin. (1) din Anexa nr. 10 la Codul administrativ. 
· Fiecare membru în parte parcurge și analizează individual fișa postului vacant pentru care se organizează concursul pe post, competențele specifice postului, bibliografia și tematica de specialitate incluse în anunțul concursului. Parcurgând și analizând responsabilitățile postului, precum și cunoștințele de specialitate teoretice și abilitățile specifice ca parte componentă a competențelor specifice membrii comisiei de concurs se asigură că au toate informațiile necesare înaintea elaborării subiectelor și a baremului de corectare. 
· Ulterior, potrivit art. 99. alin. (6) din Anexa nr. 10 la Codul administrativ, fiecare membru al comisiei de concurs propune cel puţin 5 subiecte pentru fiecare element cuprins în lista elaborată la pasul anterior, precum și baremul de corectare aferent. 
· Până în ziua desfășurării probei scrise membrii comisiei de concurs stochează într-un loc sigur subiectele elaborate, astfel că, potrivit art. 99 alin. (8) din Anexa nr. 10 la Codul administrativ fiecare membru al comisiei răspunde individual pentru asigurarea confidenţialităţii subiectelor propuse.
Activitatea 2: Pregătirea pentru desfășurarea probei scrise
În ziua desfășurării probei scrise, comisia de concurs, cu ajutorul reprezentaților compartimentului de resurse umane, trebuie să asigure pregătirea locației desfășurării probei de concurs. Astfel, comisia se asigură în primul rând că spațiul alocat este adecvat, bine iluminat, ventilat și liniștit pentru a permite candidaților să deruleze proba fără perturbări și în condiții optime de testare. Comisia de concurs se asigură că pregătește și pune la dispoziție echipamente și materiale necesare pentru desfășurarea probei, asigurând în fiecare locație / sală ciorne și echipamente de scris candidaților. De asemenea se ocupă de aranjarea locației / sălii într-o manieră în care să permită supravegherea eficientă a tuturor candidaților și să prevină posibilitatea de fraudă sau colaborare între candidați. Concomitent, comisia de concurs va asigura și accesibilitatea pentru toți candidații, inclusiv pentru cei cu dizabilități potrivit art. 119 alin. (2) din Anexa nr. 10 la Codul administrativ, și în condițiile prevăzute de Legea nr. 448/2006 cu modificările și completările ulterioare. Înainte de începerea probei scrise, la locul desfăşurării acesteia, dacă este cazul, comisia de concurs afişează repartizarea pe săli a candidaţilor. 
Tot în ziua desfășurării probei scrise, fiecare membru al comisiei de concurs are obligația de a încărca propunerile de subiecte și baremul de corectare aferent, conform prevederilor art. 99 alin. (6) din Anexa nr. 10 la Codul administrativ, în instrumentul informatic de extragere automată a subiectelor.
Potrivit Ordinului președintelui ANFP nr. 604/2024, în ziua desfășurării probei scrise a concursului, președintele comisiei de concurs validează, în prezența membrilor comisiei, propunerile de subiecte încărcate în instrumentul informatic de extragere a subiectelor.
Ulterior validării propunerilor de subiecte, conform art. 3 alin. (7) din Ordinul președintelui ANFP nr. 604/2024, președintele comisiei de concurs efectuează operațiunea de extragere automată aleatorie a celor două seturi de subiecte însoțite de baremul de corectare aferent prin intermediul platformei informatice cu cel mult două ore înainte de ora stabilită pentru desfășurarea probei scrise. 
În urma extragerii subiectelor pentru proba scrisă și conform art. 100, alin. (6) din Anexa nr. 10 la Codul administrativ, comisia de concurs decide durata probei scrise în funcţie de gradul de dificultate și complexitate a subiectelor extrase, însă fără ca aceasta să poată depăşi 3 ore. De asemenea, membrii comisiei de concurs verifică și se asigură că punctajul stabilit în baremul de corectare al celor două seturi de subiecte extrase din platforma informatică respectă prevederile art. 98 alin. (1) din Anexa nr. 10 la Codul administrativ, conform căruia punctajul maxim stabilit pentru subiectele de sinteză nu poate depăşi 30% din punctajul probei scrise de 100 de puncte, diferenţa de punctaj fiind alocată celorlalte tipuri de subiecte.
Potrivit art. 99 alin. (7) din Anexa nr. 10 la Codul administrativ, seturile de subiecte extrase din instrumentul informatic de extragere a subiectelor, se semnează de toţi membrii comisiei de concurs și se închid în plicuri sigilate purtând ștampila autorităţii sau a instituţiei publice organizatoare. 
Activitatea 3: Desfășurarea probei scrise
Potrivit art. 92 alin. (6) din Anexa nr. 10 la Codul administrativ, pot participa la proba scrisă a etapei de selecţie numai candidaţii declaraţi „admis” la proba de verificare a eligibilităţii candidaţilor sau, în cazul în care concursul pe post presupune și organizarea unei probe suplimentare, numai candidaţii declaraţi „admis” la proba suplimentară. 
Înainte de începerea probei scrise se face apelul nominal al candidaţilor, potrivit art. 100 alin. (2) din Anexa nr. 10 la Codul administrativ, în vederea îndeplinirii formalităţilor prealabile. 
Reprezentatul compartimentului resurse umane având inclusiv atribuții de secretar în cadrul comisiei de concurs verifică identitatea candidaților prezenți la proba scrisă pe baza cărții de identitate, și înmânează, spre asumare prin semnătură olografă, formularul de înscriere. Candidaţii care nu sunt prezenţi la efectuarea apelului nominal, care nu pot face dovada identităţii prin prezentarea cărţii de identitate ori care nu îşi asumă, prin semnătură olografă, formularul de înscriere sunt consideraţi absenţi. 
Înaintea desigilării plicurilor cu subiectele de concurs și începerii probei scrise, candidaţii sunt informaţi cu privire la regulile de redactare a lucrărilor în cadrul probei scrise, precum şi la cazurile de anulare a lucrărilor, iar aceştia semnează pentru luare la cunoştinţă. 
La ora stabilită pentru începerea probei scrise, comisia de concurs prezintă candidaţilor seturile de subiecte și invită un candidat să extragă un plic cu subiectele de concurs, conform art. 100 alin. (7) din Anexa nr. 10 la Codul administrativ. În cazul în care, din cauza numărului mare al candidaţilor sau a prezenţei unor candidaţi cu dizabilităţi, proba scrisă se susţine în mai multe săli, comisia de concurs se asigură că extragerea plicului cu subiecte se face într-o singură sală, în prezenţa a cel puţin un candidat din celelalte săli. În măsura în care candidatul cu dizabilităţi, dacă este cazul, nu doreşte să fie prezent la extragerea plicului cu subiecte într-o altă sală, prezenţa sa nu este obligatorie. 
Reprezentatul compartimentului resurse umane având inclusiv atribuții de secretar al comisiei de concurs este cel care înregistrează răspunsurile în cazul candidaţilor cu dizabilităţi locomotorii care au dificultăţi sau se află în imposibilitatea redactării răspunsurilor și le consemnează într-un document semnat şi datat.
După începerea comunicării subiectelor este interzis accesul candidaţilor care întârzie sau al oricărei persoane, cu excepţia membrilor comisiei de concurs, a persoanelor care asigură secretariatul comisiei de concurs, precum și a persoanei/persoanelor responsabile cu monitorizarea şi supravegherea audio-video în sălile de concurs, așa cum este stipulat în prevederile art. 100 din Anexa nr. 10 la Codul administrativ. De asemenea, ieşirea din sală a candidaților, anterior finalizării probei scrise, atrage eliminarea din concurs, cu excepţia situaţiilor de urgenţă, în care aceştia pot fi însoţiţi de unul dintre membrii comisiei de concurs sau de persoanele care asigură secretariatul. 
Reprezentatul compartimentului resurse umane având inclusiv atribuții de secretar al comisiei de concurs preia lucrarea scrisă a candidatului, care are obligația de a o preda, potrivit art. 100 alin. (12) din Anexa nr. 10 la Codul administrativ, și să semneze borderoul special întocmit în acest sens potrivit modelului prevăzut la art. 137 lit. f) din Anexa nr. 10 la Codul administrativ. Borderoul de predare a lucrărilor se păstrează de către secretarul comisiei de concurs până la notarea probei scrise şi se arhivează la dosarul de concurs. 
Activitatea 4: Notarea probei scrise conform baremului de corectare și comunicarea rezultatelor 
Potrivit art. 106 alin. (2) din Anexa nr. 10 la Codul administrativ, notarea probei scrise se face în termen de maxim 3 zile lucrătoare de la finalizarea fiecărei probe. 
Anterior începerii corectării lucrărilor la proba scrisă, conform prevederilor din art. 106 alin. (1) al Anexei nr. 10 la Codul administrativ, comisia de concurs numerotează fiecare lucrare, cu excepţia cazului în care există un singur candidat pentru ocuparea funcţiei publice vacante sau temporar vacante, după caz. De asemenea, lucrările de la proba scrisă, cu excepţia cazului în care există un singur candidat pentru ocuparea funcţiei publice vacante sau temporar vacante, se corectează sigilate. 
Fiecare membru al comisiei corectează fiecare lucrare scrisă, fără să desigileze informațiile cu caracter personal ale candidaților, conform baremului de corectare stabilit pentru fiecare subiect în parte. Punctajele se acordă, potrivit art. 106 alin. (4) al Anexei nr. 10 la Codul administrativ, de către fiecare membru al comisiei de concurs, pentru fiecare lucrare scrisă, și se notează în fişa individuală. Atunci când membrii comisiei întâlnesc lucrări care prezintă însemnări, le anulează şi nu le mai corectează. Menţiunea „anulat” se înscrie atât pe lucrare, cât și pe fişa individuală, consemnându-se în raportul final al etapei de selecţie, conform art. 106 alin. (5) al Anexei nr. 10 la Codul administrativ. 
După ce toți membrii comisiei au finalizat corectarea lucrărilor, reprezentatul compartimentului resurse umane având inclusiv atribuții de secretar al comisiei de concurs are responsabilitatea de a verifica cu atenție și de a compara notele acordate pentru fiecare candidat în fișa individuală completată de fiecare membru al comisiei, pentru a identifica eventualele diferențe mai mari de 10 puncte între notele acordate de membrii comisiei. 
Conform prevederilor art. 107 din Anexa nr. 10 la Codul administrativ, reprezentatul compartimentului resurse umane având inclusiv atribuții de secretar trebuie să se asigure că lucrările rămân sigilate până la finalizarea acestei verificări și, dacă este necesar, aplicarea procedurii de recorectare. 
Atunci când nu există diferențe mai mari de 10 puncte între punctajele acordate se acordă punctajul pentru proba scrisă pe baza mediei aritmetice a punctajelor acordate de fiecare membru al comisiei de concurs, conform art. 106 alin. (4) al Anexei nr. 10 la Codul administrativ. 
Atunci când se înregistrează diferenţe mai mari de 10 puncte, potrivit art. 106 alin. (6) ale Anexei nr. 10 la Codul administrativ, lucrarea se recorectează de către toţi membrii acesteia. Procedura recorectării se efectuează o singură dată, iar, în cazul menţinerii acestei diferenţe și după recorectare, punctajul final va fi calculat ca medie aritmetică a punctajelor acordate de membrii comisiei de concurs. Membrul comisiei de concurs care a acordat cel mai mic, respectiv cel mai mare punctaj îşi motivează punctajul acordat, detaliat pe baremul de corectare, în fişa individuală. 
Comisia de concurs, potrivit art. 105 alin. (2) al Anexei nr. 10 la Codul administrativ, declară „admis” candidatul al cărui punctaj este de minim 60 de puncte în cazul concursurilor organizate pentru ocuparea funcţiilor publice de execuţie sau minim 70 de puncte, în cazul concursurilor organizate pentru ocuparea funcţiilor publice de conducere şi a funcţiilor publice din categoria înalţilor funcționari publici. În cazul în care lucrările candidaților nu obțin punctajul minim reglementat, candidații sunt declarați „respinși”. 
După acordarea punctajelor finale și desigilarea lucrărilor de către membrii comisiei de concurs, reprezentatul compartimentului resurse umane având inclusiv atribuții de secretar al comisiei este cel care se ocupă de gestionarea și comunicarea rezultatelor. Acesta preia datele candidatului și punctajul obținut la proba scrisă, centralizând aceste informații într-un document oficial. Ulterior, încarcă rezultatele în platforma informatică de concurs și pe site-ul instituției organizatoare, asigurând comunicarea rapidă către candidați. În plus, acesta transmite, odată cu publicarea rezultatelor la proba scrisă, data, ora și locul susținerii probei interviului, conform art. 103 alin. (2) din Anexa nr. 10 la Codul administrativ.
Activitatea 5: Depunerea contestațiilor cu privire la rezultatele probei scrise
Candidații care nu sunt de acord cu rezultatele probei scrise pot depune contestații în termen de o zi lucrătoare de la data afișării rezultatului, conform art. 110 al Anexei nr. 10 la Codul administrativ, prin intermediul platformei informatice de concurs.
Activitatea 6: Soluționarea contestațiilor și comunicarea rezultatelor finale
Comisia de soluționare a contestațiilor are obligația de a soluționa contestațiile depuse de candidați în termen de 2 zile lucrătoare de la expirarea termenului de depunere a contestațiilor, conform art. 111 alin. (2) din Anexa nr. 10 la Codul administrativ. 
Comisia de soluţionare a contestaţiilor verifică și analizează lucrarea doar pentru candidatul contestatar, fiecare membru al comisiei de soluţionare a contestaţiilor acordând punctaje şi notându-le în fişa individuală. Fiecare membru al comisiei de soluționare a contestațiilor are obligația de a completa fișa individuală cu evaluarea proprie a fiecărui candidat care a formulat contestație.
Potrivit art. 111 alin. (3) al Anexei nr. 10 la Codul administrativ, în situaţia în care între membrii comisiei de soluţionare a contestaţiilor există diferenţe de opinie care nu au putut fi soluţionate de comun acord sau diferenţă de punctaj mai mare de 10 puncte, candidatul va fi declarat „admis” în funcţie de opinia majoritară, consemnată conform secţiunilor individuale alocate fiecărui membru în fişa individuală. Membrul comisiei de soluţionare a contestaţiilor care nu este de acord cu opinia majoritară formulează opinie separată, motivată, și o consemnează în fişa individuală. 
Comisia de soluționare a contestațiilor, potrivit art. 112 din Anexa nr. 10 la Codul administrativ, admite contestaţia modificând rezultatul probei scrise atunci când constată că punctajul acordat de membrii comisiei de soluţionare a contestaţiilor la proba scrisă este mai mare decât cel acordat de comisia de concurs sau respinge contestația atunci când constată că punctajul acordat de comisia de soluţionare a contestaţiilor la proba scrisă este mai mic sau egal cu cel acordat de comisia de concurs. 
Comisia de soluționare a contestațiilor, potrivit art. 105 alin. (2) al Anexei nr. 10 la Codul administrativ, declară „admis” candidatul contestator dacă obține în urma contestației un punctaj minim de 60 de puncte în cazul concursurilor organizate pentru ocuparea funcţiilor publice de execuţie sau minim 70 de puncte, în cazul concursurilor organizate pentru ocuparea funcţiilor publice de conducere şi a funcţiilor publice din categoria înalţilor funcționari publici, în caz contrar acesta este declarat „respins”. 
Reprezentatul compartimentului resurse umane având inclusiv atribuții de secretar al comisiei de soluționare a contestațiilor centralizează într-un document punctajele acordate în urma contestațiilor și deciziile de admitere sau respingere a contestațiilor, după caz. După soluționarea contestațiilor în termenul de 2 zile lucrătoare dedicate soluționării contestațiilor, acesta încarcă rezultatele în platforma informatică de concurs și pe site-ul instituției organizatoare a etapei de selecție, comunicând astfel rezultatele contestaţiilor depuse. 
Candidații contestatari pot verifica rezultatele prin intermediul platformei informatice de concurs, în contul fiecărui candidat primind o notificare prin e-mail atunci când se încheie perioada de soluționare a contestațiilor, precum și pe site-ul autorităţii sau instituţiei organizatoare, la secţiunea special creată în acest scop, imediat după soluţionarea contestaţiilor. 
În cazul respingerii contestaţiei, potrivit art. 115 din Anexa nr. 10 la Codul administrativ, candidatul se poate adresa instanţei de contencios administrativ, în condiţiile legii. 
8.5.3. Recomandări și bune practici/ exemple	
În vederea derulării cu succes a acestei etape, se recomandă:
· menținerea confidențialității subiectelor de concurs de către membrii comisiei până în momentul desfășurării probei scrise, pentru a preveni scurgerile de informații și pentru a asigura integritatea concursului pe post.
· menținerea confidențialității rezultatelor și a informațiilor personale ale candidaților pe tot parcursul activităților de evaluare și comunicare a rezultatelor.
· respectarea termenelor stabilite pentru etapa de selecție, conform prevederilor din Anexa nr. 10 la Codul administrativ, pentru a asigura conformitate și pentru a crea o percepție pozitivă din partea candidaților asupra etapei de selecție.
· asigurarea unei evaluări obiective și imparțiale a lucrărilor scrise, respectând baremul de corectare și procedurile stabilite.
· ca fiecare membru al comisiei de concurs să își îndeplinească obligația de a completa fișa individuală cu evaluarea proprie a fiecărui candidat.

	ALTE RECOMANDĂRI:
· Verificarea și pregătirea locației în care se va desfășura proba scrisă, asigurând că aceasta îndeplinește toate condițiile necesare pentru o desfășurare fără perturbări și în condiții optime.
· Asigurarea unei locații pentru desfășurarea probei scrise care să fie bine aerisită și luminată, ideal cu lumină naturală.
· Acolo unde este cazul, solicitarea de personal suplimentar pentru a asigura supravegherea candidaților, în raport cu numărul acestora. 
· Organizarea supravegherii probei scrise într-un mod care să prevină frauda și să permită monitorizarea eficientă a tuturor candidaților.
· Verificarea și asigurarea conformității cu toate reglementările relevante, inclusiv cele privind accesibilitatea pentru persoanele cu dizabilități.
· Asigurarea că există suficiente echipamente și materiale pentru toți candidații care s-au prezentat pentru desfășurarea probei scrise.
	
	DE EVITAT:
· Permiterea discuțiilor între candidați înaintea începerii probei scrise, ori permiterea utilizării echipamentelor neautorizate (de exemplu, telefoane, ceasuri inteligente) în timpul probei scrise.
· Lipsa comunicării clare a regulilor de desfășurare a probei scrise și a consecințelor nerespectării acestora, pentru a asigura că toți candidații înțeleg așteptările.
· Ignorarea nevoilor candidaților în timpul probei scrise, precum posibilitatea de a avea o sticlă de apă permisă pe durata probei sau de a permite accesul la toaletă însoțiți, ce pot diminua acestora capacitatea de a se concentra și performa.
·  Prezența interpretărilor subiective sau preferințelor personale în evaluarea lucrărilor scrise.
· Erorile în centralizarea și calcularea rezultatelor, pentru a reduce numărul contestațiilor.

8.6. [bookmark: _Toc189816568]Etapa 6 – Pregătirea și desfășurarea interviului
8.6.1. Schema logică a pașilor de parcurs în cadrul etapei

8.6.2. Descrierea etapei și activităților ce necesită derulare
Activitatea 1: Elaborarea planului de interviu pentru proba interviului 
Comisia de concurs este responsabilă pentru elaborarea planului de interviu, în conformitate cu bibliografia și tematica comunicate în cadrul anunțului de concurs, în ziua desfășurării probei interviului, potrivit art. 102 alin. (2) din Anexa nr. 10 la Codul administrativ. 
Planul de interviu trebuie să fie relevant pentru funcția publică pentru care se organizează concursul și să verifice îndeplinirea competențelor specifice necesare exercitării funcţiei publice, care nu au fost verificate prin alte probe, precum și motivaţia candidaţilor. 
Pentru elaborarea planului de interviu, membrii comisiei de concurs trebuie să țină cont de următoarele criterii de evaluare, stipulate în art. 102 al Anexei nr. 10 la Codul administrativ: 
	Criterii de evaluare pentru funcții publice de execuție

	   a) capacitatea de analiză și sinteză; 
   b) abilități de comunicare orală specifică domeniului de specialitate; 
   c) motivaţia candidatului; 
   d) comportamentul în situațiile de criză, relevant pentru domeniul de specialitate; 
   e) orice alte atitudini, aptitudini și abilități care dovedesc îndeplinirea competenţei specifice necesare exercitării funcţiei publice. 



	Criterii de evaluare pentru funcții publice de conducere și din categoria înalților funcționari publici

	În plus față de funcțiile publice de execuție:
   f) exercitarea controlului decizional; 
   g) experienţa profesională şi managerială a candidaţilor relevantă pentru domeniul de specialitate. 



Pentru realizarea acestei activități, în ziua desfășurării probei interviului, membrii comisiei de concurs se întâlnesc în grup de lucru pentru a realiza următoarele acțiuni, pas cu pas:
· Parcurg împreună și analizează fișa postului vacant pentru care se organizează concursul pe post, competențele specifice postului, bibliografia și tematica de specialitate incluse în anunțul concursului, precum și criteriile de evaluare obligatorii pentru elaborarea planului.
· Analizează împreună aspectele evaluate referitoare la cunoștințele teoretice, abilitățile practice ca parte a competențelor specifice sau competențele specifice evaluate până în prezent în cadrul probelor de concurs anterioare. În baza acestei analize, membrii comisiei de concurs concep o listă cu aspectele referitoare la competențele specifice necesare exercitării funcţiei publice, ce nu au fost verificate sau necesită verificare suplimentară, precum şi motivaţia candidaţilor, așa cum este stipulat în cadrul art. 101 din Anexa nr. 10 la Codul administrativ.
· Pentru fiecare din criteriile evaluate incluse în planul de interviu, comisia de concurs stabilește punctajul maxim acordat, cumulând în total 100 de puncte, conform art. 105 alin. (1) din Anexa nr. 10 la Codul administrativ.
· Pentru fiecare din criteriile evaluate incluse în planul de interviu și în baza punctajelor maxime acordate acestor criterii, membrii comisiei concep și formulează individual întrebările pe care vor să le adreseze în cadrul interviului. Este important ca membrii comisiei de concurs să formuleze cel puțin o întrebare pentru fiecare criteriu evaluat din planul de interviu.
· Ulterior, comisia de concurs se întâlnește și selectează întrebările formulate de fiecare membru. Atunci când este cazul, membrii comisiei dezbat și împărtășesc perspectivele diferite asupra formulării și modului de evaluare a criteriilor prin întrebări, modificând în consecință.
În calitate de reprezentant al compartimentului de resurse umane, cu rol de secretar în cadrul comisiei de concurs, acesta instruiește și oferă recomandări celorlalți membri ai comisiei de concurs pentru ca aceștia să țină cont de ele în formularea întrebărilor, precum și pentru formularea întrebărilor suplimentare de clarificare ce vor fi adresate candidaților în timpul desfășurării probei:
· Să fie specifice: aceasta presupune asigurarea că întrebările formulate vizează aspectele enumerate de comisia de evaluare ca fiind necesare pentru verificare, precum și utilizarea unui limbaj precis, care evită generalitățile. De exemplu, în locul întrebărilor vagi precum „Cum lucrați în echipă?” este recomandat să se solicite candidaților detalii specifice prin întrebări de tipul: „Vă rugăm să descrieți o situație concretă în care ați colaborat în echipă pentru a atinge un obiectiv comun. Care a fost contribuția dumneavoastră specifică și care a fost rezultatul obținut în acest context?”
· Să urmărească exemple concrete: este esențial ca întrebările adresate să stimuleze candidații să ofere exemple concrete din experiența lor profesională anterioară, evitând scenariile ipotetice. Prin modul de formulare al întrebării de către comisia de concurs, candidații ar trebui încurajați să relateze despre o situație particulară, responsabilitățile pe care le-au avut, acțiunile întreprinse și impactul acestora.
· Să fie formulate utilizând termeni de tipul „Cum...”, „Ce...”, „Care...”: astfel de întrebări sunt considerate deschise și creează contextul pentru candidați de a oferi informații detaliate și specifice. De exemplu, întrebările precum „Ce etape ați parcurs pentru a gestiona un furnizor dificil?” sau „Cum ați gestionat o situație în care ați avut mai multe sarcini necesar de finalizat în aceeași perioadă și cu aceeași importanță?” încurajează candidații să ofere răspunsuri detaliate și informative. Este important să se evite întrebările care generează răspunsuri binare de tipul „Da” sau „Nu”, deoarece acestea nu oferă suficiente detalii pentru a evalua sau verifica motivația și competențele specifice ale candidatului în contextul dat.
· Să fie însoțite de întrebări de clarificare, atunci când este cazul: în cazul în care răspunsurile candidaților nu sunt suficient de explicite sau detaliate pentru o evaluare adecvată, este indicat să se solicite clarificări sau informații suplimentare. O întrebare de clarificare ar putea fi formulată astfel: „Ne puteți furniza informații suplimentare referitoare la rolul și responsabilitățile dumneavoastră în contextul descris? Care erau așteptările față de dumneavoastră în acea situație și cum ați acționat concret pentru a răspunde acestora?”. 
Potrivit art. 104 din Anexa nr. 10 la Codul administrativ, atât în planul interviului, cât și în timpul desfășurării probei interviului, membrii comisiei de concurs nu pot include întrebări referitoare la opiniile politice ale candidatului, activitatea sindicală, religie, etnie, starea materială, originea socială sau care pot constitui discriminare în condițiile legii.
Pentru a urma bunele practici în domeniu, se recomandă utilizarea unui interviu bazat pe competențe (uneori denumit „interviu comportamental” sau „interviu bazat pe criterii”). Acesta este un tip particular de interviu structurat în care întrebările intervievatorului sunt direcționate pentru a stabili calitățile sau capacitățile candidatului pe un număr de dimensiuni specifice ale comportamentului legate de locul de muncă (competențe). Întrebările se concentrează de obicei pe obținerea unor exemple specifice din partea candidaților, descriind situații în care aceștia ar fi putut (sau nu) să demonstreze comportamentele necesare. Acestea sunt investigate într-un mod sistematic de către intervievator pentru a construi o imagine a punctelor forte și a slăbiciunilor relative ale candidatului în legătură cu competența respectivă.
Printre avantajele utilizării unei astfel de metode de intervievare, se regăsesc următoarele:
· Evaluare obiectivă și consistentă: Interviul structurat bazat pe competențe utilizează un set prestabilit de întrebări și criterii pentru a evalua fiecare candidat. Aceste întrebări sunt concepute pentru a măsura competențele specifice necesare pentru rolul respectiv. Această abordare asigură o evaluare uniformă și consistentă a tuturor candidaților, reducând subiectivitatea și părtinirea comisiei de concurs și făcând mai ușoară compararea între candidați.
· Corelarea întrebărilor cu cerințele funcției publice: Întrebările sunt dezvoltate pe baza competențelor cheie identificate pentru rolul respectiv, asigurând că evaluarea se concentrează pe aspectele esențiale ale performanței în cadrul postului. Această corelare între întrebări și cerințele rolului permite o evaluare precisă a abilităților și competențelor relevante pentru succesul în acel post, facilitând selecția candidaților cel mai bine pregătiți.
· Prezicerea performanței viitoare: Interviurile bazate pe competențe evaluează experiențele și realizările anterioare ale candidaților în contextul competențelor necesare, ceea ce ajută la prezicerea performanței lor viitoare. Datorită focalizării pe exemple concrete de competențe aplicate în trecut, aceste interviuri oferă indicatori puternici ai modului în care candidatul ar putea performa în rolul vizat.
· Reducerea prejudecăților inconștiente: Structurarea întrebărilor și evaluarea răspunsurilor pe baza unor criterii clare ajută la limitarea influenței prejudecăților inconștiente din partea intervievatorului. Această abordare minimizează efectele subiectivității și opiniilor personale, asigurând un concurs pe post mai echitabil și bazat pe merite.
· Evaluarea abilităților practice: Întrebările bazate pe competențe sunt concepute pentru a evalua atât abilitățile tehnice, cât și soft skills, cum ar fi comunicarea, gestionarea timpului, rezolvarea problemelor și lucrul în echipă. Permite evaluarea completă a competențelor necesare pentru rolul respectiv, oferind o imagine holistică a capacităților candidatului.
· Creșterea credibilității și transparentei procesului: Utilizarea unui format standardizat și a unor criterii de evaluare clare crește transparența față de candidați, ceea ce conduce la o mai bună reputație și la o mai mare încredere a candidaților în administrația publică.
· Facilitarea antrenării și evaluării intervievatorilor în cadrul comisiei de concurs: interviurile structurate bazate pe competențe permit o instruire mai ușoară și mai eficientă a intervievatorilor din cadrul comisiei de concurs, deoarece aceștia pot învăța să aplice aceleași criterii și întrebări pentru toți candidații. Asigură că intervievatorii sunt bine pregătiți și că aplică aceleași standarde de evaluare, îmbunătățind consistența și acuratețea concursului pe post.
· Documentare și evaluare ușoară a performanței în cadrul probei de concurs: Răspunsurile sunt evaluate pe baza unor criterii prestabilite, ceea ce facilitează documentarea și compararea evaluărilor între candidați. Permite o evaluare mai ușoară și mai obiectivă a performanței fiecărui candidat, oferind o bază solidă pentru luarea deciziilor de angajare.
· Identificarea dezvoltării necesare: Evaluarea competențelor poate evidenția zonele în care candidatul are nevoie de dezvoltare suplimentară, chiar dacă este selectat pentru rol. Permite crearea unor planuri de dezvoltare profesională adaptate, contribuind la succesul și integrarea eficientă a funcționarului public în instituție.
Aici, rolul reprezentatului compartimentului de resurse umane cu rol de secretar este să instruiască membrii comisiei de concurs în ceea ce privește principiile de bază în formularea întrebărilor și a baremului de corectare din cadrul probei, asupra modului în care este necesar ca întrebările să fie formulate, a beneficiilor acestei abordări, precum și oferirea unor exemple pe baza cărora să se ghideze în realizarea planului de interviu. Astfel, mai jos se regăsesc exemple de întrebări și modul în care este recomandat ca membrii comisiei de concurs să urmărească evaluarea performanței candidaților în cadrul probei:
	Categoria de funcție publică - Funcții publice de execuție

	Criteriu de evaluare - Capacitatea de analiză și sinteză

	Exemplul 1: Spuneți-ne despre o situație în care ați fost nevoit să analizați un volum mare de date sau informații pentru a rezolva o problemă complexă. Cum ați structurat și evaluat aceste informații pentru a lua o decizie informată?
În baza răspunsurilor oferite de candidați la acest tip de întrebare, precum și la cele ulterioare de clarificare/aprofundare (metoda STAR), anumite ancore comportamentale pot fi evaluate și măsurate, ca de exemplu:
· Candidatul a demonstrat abilitatea de a identifica clar problema sau sarcina care necesită analiza informațiilor.
· Candidatul a colectat informațiile relevante din surse diferite și le-a organizat într-un mod structurat pentru a facilita analiza.
· Candidatul a aplicat tehnici de analiză pentru a examina informațiile în detaliu și a descoperi tendințe sau modele.
· Candidatul a tras concluzii bazate pe analiza efectuată și a identificat aspectele cheie care influențează decizia.
· Candidatul a implementat soluțiile bazate pe analiza efectuată și a monitorizat impactul acestora.

Exemplul 2: Descrieți un moment în care a trebuit să combinați informații din surse diferite pentru a crea un raport sau o prezentare. Cum ați abordat procesul de sinteză a acestor informații pentru a asigura coerența și claritatea rezultatelor?
În baza răspunsurilor oferite de candidați la acest tip de întrebare, precum și la cele ulterioare de clarificare/aprofundare (metoda STAR), anumite ancore comportamentale pot fi evaluate și măsurate, ca de exemplu:
· Candidatul a demonstrat abilitatea de a selecta informațiile esențiale din surse diverse și de a le discerne în contextul obiectivelor sale.
· Candidatul a integrat informațiile provenite din diferite surse într-un format unitar, asigurându-se că sunt interconectate și relevante pentru scopul raportului sau prezentării.
· Candidatul a organizat informațiile sintetizate într-o structură clară și logică, facilitând înțelegerea și utilizarea acestora de către alții.

	Criteriu de evaluare - Abilități de comunicare orală specifică domeniului de specialitate

	Exemplul 1: Cum ați gestionat o prezentare în fața unui public dificil sau neinformat despre domeniul dumneavoastră de specialitate? Ce strategii ați folosit pentru a vă asigura că mesajul dumneavoastră este înțeles?
În baza răspunsurilor oferite de candidați la acest tip de întrebare, precum și la cele ulterioare de clarificare/aprofundare (metoda STAR), anumite ancore comportamentale pot fi evaluate și măsurate, ca de exemplu:
· Candidatul a demonstrat capacitatea de a adapta limbajul și terminologia pentru a se potrivi cu nivelul de înțelegere al audienței.
· Candidatul a demonstrat abilitatea de a explica cu claritate logica informațiilor și de a utiliza exemple și analogii pentru a clarifica conceptele complexe.
· Candidatul a acordat o atenție corespunzătoare întrebărilor și îngrijorărilor exprimate de audiență.
· Candidatul a demonstrat abilitatea de a asculta atent și activ și de a răspunde cu răbdare și empatie la întrebările sau confuziile audienței.
· Candidatul a identificat feedbackul non-verbal al audienței și a ajustat prezentarea în consecință.

Exemplul 2: Relatați o experiență în care a trebuit să explicați concepte tehnice complexe, specifice domeniului dumneavoastră funcțional, unui coleg non-specialist. Cum v-ați asigurat că informațiile sunt transmise clar și eficient?
În baza răspunsurilor oferite de candidați la acest tip de întrebare, precum și la cele ulterioare de clarificare/aprofundare (metoda STAR), anumite ancore comportamentale pot fi evaluate și măsurate, ca de exemplu:
· Candidatul a exprimat cu claritate informațiile specifice domeniului funcțional și logica acestora.
· Candidatul a arătat abilitatea de a identifica nivelul de cunoștințe al colegului și de a personaliza explicațiile în consecință.
· Candidatul a utilizat un limbaj simplu și accesibil, evitând jargonul specific domeniului.
· Candidatul a demonstrat abilitatea de a verifica înțelegerea colegului prin întrebări și solicitarea feedback-ului.
· Candidatul a demonstrat capacitatea de a folosi materiale vizuale sau demonstrații practice pentru a facilita înțelegerea.

	Criteriu de evaluare - Motivația candidatului

	Exemplul 1: Descrieți un proiect sau un obiectiv personal la care ați lucrat și care a necesitat multă dedicare și efort din partea dumneavoastră. Ce v-a motivat să continuați în fața dificultăților și cum ați reușit să atingeți succesul?
Această întrebare vizează identificarea motivelor interioare ale candidatului și a strategiilor pe care le-a utilizat pentru a depăși obstacolele și a atinge obiective importante. În baza răspunsurilor oferite de candidați la acest tip de întrebare, precum și la cele ulterioare de clarificare/aprofundare (metoda STAR), anumite ancore comportamentale pot fi evaluate și măsurate, ca de exemplu:
· Candidatul a demonstrat o dedicație puternică și perseverență în fața provocărilor, continuând să lucreze pentru atingerea obiectivului în ciuda dificultăților întâmpinate.
· Candidatul a identificat și a explicat surse de motivație personală, cum ar fi dorința de succes personal sau satisfacția de a realiza ceva semnificativ.
· Candidatul a aplicat strategii eficiente pentru a depăși problemele și provocările întâmpinate în atingerea obiectivului.

Exemplul 2: Povestiți despre o perioadă în care ați întâmpinat dificultăți majore într-o sarcină sau într-un proiect. Cum v-ați menținut motivația și ce strategii ați utilizat pentru a depăși aceste provocări?
Această întrebare vizează modul în care candidatul își menține motivația în fața adversităților și cum abordează provocările. În baza răspunsurilor oferite de candidați la acest tip de întrebare, precum și la cele ulterioare de clarificare/aprofundare (metoda STAR), anumite ancore comportamentale pot fi evaluate și măsurate, ca de exemplu:
· Candidatul a demonstrat capacitatea de a se adapta și de a rămâne motivat în fața dificultăților și schimbărilor, menținând un nivel ridicat de implicare.
· Candidatul a arătat abilitatea de a gestiona stresul și presiunea, menținându-și motivația și eficiența în ciuda provocărilor.
· Candidatul a demonstrat creativitate în găsirea de soluții inovatoare pentru a depăși provocările întâmpinate, contribuind astfel la succesul final al proiectului.

	Criteriu de evaluare - Comportamentul în situațiile de criză, relevant pentru domeniul de specialitate

	Exemplul 1: Relatați despre o criză pe care ați gestionat-o la locul de muncă. Cum ați abordat situația și ce măsuri ați luat pentru a minimiza impactul?
În baza răspunsurilor oferite de candidați la acest tip de întrebare, precum și la cele ulterioare de clarificare/aprofundare (metoda STAR), anumite ancore comportamentale pot fi evaluate și măsurate, ca de exemplu:
· Candidatul a arătat capacitatea de a rămâne calm și de a lua decizii raționale sub presiune.
· Candidatul a dezvoltat un plan de acțiune, cu activități concrete într-o manieră rapidă și eficientă pentru a aborda criza.
· Candidatul a comunicat clar și a gestionat activitatea / a coordonat o echipă în situații de stres.
· Candidatul a evaluat rezultatele acțiunilor întreprinse și a făcut ajustări acolo unde a fost necesar.

Exemplul 2: Descrieți cum ați reacționat într-o situație neașteptată care a necesitat o decizie rapidă. Ce factori ați luat în considerare și care a fost rezultatul?
În baza răspunsurilor oferite de candidați la acest tip de întrebare, precum și la cele ulterioare de clarificare/aprofundare (metoda STAR), anumite ancore comportamentale pot fi evaluate și măsurate, ca de exemplu:
· Candidatul a analizat rapid situația și a identificat mai multe opțiuni / soluții.
· Candidatul a prioritizat acțiunile în funcție de o serie de criterii, precum urgență, importanță sau impact. 
· Candidatul a anticipat potențialele consecințe ale deciziei luate și a analizat impactul acestora, precum și modalități de mitigare. 
· Candidatul a comunicat decizia luată și a mobilizat resursele necesare pentru implementare.



	Categoria de funcție publică - Funcții publice de conducere și din categoria înalților funcționari publici

	Criteriu de evaluare - Exercitarea controlului decizional

	Exemplul 1: Dați un exemplu de decizie dificilă pe care ați luat-o într-un rol de conducere și procesul pe care l-ați urmat pentru a ajunge la acea decizie?
În baza răspunsurilor oferite de candidați la acest tip de întrebare, precum și la cele ulterioare de clarificare/aprofundare (metoda STAR), anumite ancore comportamentale pot fi evaluate și măsurate, ca de exemplu:
· Candidatul a colectat informațiile necesare și le-a analizat pentru a lua o decizie informată.
· Candidatul a consultat alte persoane și a luat în considerare perspective diferite.
· Candidatul a evaluat riscurile și beneficiile diferitelor opțiuni. 
· Candidatul a demonstrat capacitatea de a fi ferm în decizia luată și a o susține în fața echipei sau a altor persoane implicate / interesate.

Exemplul 2: Descrieți o situație în care ați trebuit să vă schimbați decizia în urma primirii unor noi informații. Cum ați gestionat această schimbare și cum a fost primită de echipa dumneavoastră?
În baza răspunsurilor oferite de candidați la acest tip de întrebare, precum și la cele ulterioare de clarificare/aprofundare (metoda STAR), anumite ancore comportamentale pot fi evaluate și măsurate, ca de exemplu:
· Candidatul a demonstrat flexibilitate în gândire și deschidere către noi informații care pot influența decizia inițială.
· Candidatul a comunicat schimbarea de decizie într-un mod transparent și a explicat persoanelor implicate motivele din spatele schimbării.
· Candidatul a gestionat reacțiile echipei și a menținut moralul și angajamentul ridicat.
· Candidatul a monitorizat impactul deciziei și de a întreprins ajustări suplimentare atunci când a fost necesar.

	Criteriu de evaluare - Experiența profesională și managerială relevantă pentru domeniul de specialitate

	Exemplul 1: Discutați despre o realizare semnificativă în cariera dumneavoastră managerială și impactul pe care l-a avut.
În baza răspunsurilor oferite de candidați la acest tip de întrebare, precum și la cele ulterioare de clarificare/aprofundare (metoda STAR), anumite ancore comportamentale pot fi evaluate și măsurate, ca de exemplu:
· Candidatul a stabilit și atins obiective strategice care au contribuit la succesul organizației.
· Candidatul a gestionat o echipă într-o manieră motivantă prin care membrii săi au fost inspirați în atingerea obiectivelor comune, creând atmosferă destinsă la nivelul echipei.
· Candidatul a implementat schimbări sau inovații care au îmbunătățit procesele sau proiectele pe care le-a gestionat în aria sa de activitate.
· Candidatul a evaluat și demonstrat impactul realizărilor sale asupra performanței organizației.

Exemplul 2: Povestiți despre o strategie de succes pe care ați implementat-o pentru a îmbunătăți performanța echipei dumneavoastră. Ce provocări ați întâmpinat și cum le-ați abordat?
În baza răspunsurilor oferite de candidați la acest tip de întrebare, precum și la cele ulterioare de clarificare/aprofundare (metoda STAR), anumite ancore comportamentale pot fi evaluate și măsurate, ca de exemplu:
· Candidatul a identificat nevoile de îmbunătățire a performanței echipei și a dezvoltat un plan de acțiune pentru a realiza acest lucru.
· Candidatul a colaborat cu reprezentanți relevanți ai organizației / instituției pentru a susține îmbunătățirea performanței echipei.
· Candidatul a comunicat planul de acțiune echipei și a explicat logica măsurilor şi acțiunilor prin prezentarea perspectivelor strategice, ajutând angajaţii să îmbine în mod armonios ceea ce este important pentru ei cu activitatea desfăşurată.
· Candidatul a susținut întâlniri de echipă sau individuale cu membrii echipei pentru monitorizarea progresului, recunoașterea performanțelor și agrearea următoarelor acțiuni necesare. 
· Candidatul a menținut moralul echipei ridicat și pe membrii acesteia motivați în planul de acțiune pentru îmbunătățirea performanței.



Activitatea 2: Pregătirea pentru desfășurarea probei interviului
Similar tuturor probelor de concurs, în ziua desfășurării probei interviului, comisia de concurs cu suportul compartimentului de resurse umane al instituției, trebuie să asigure pregătirea locației desfășurării probei de concurs, prin asigurarea unei săli adecvate, iluminate, ventilate și liniștite pentru a permite candidaților să performeze în cadrul probei fără perturbări și în condiții optime de testare. De asemenea, secretarul comisiei de concurs se asigură că pregătește echipamentele necesare pentru înregistrarea audio-video a modului în care se desfășoară proba interviului. Concomitent, comisia de concurs va asigura și accesibilitatea pentru toți candidații, inclusiv pentru cei cu dizabilități, potrivit art. 119 alin. (2) din Anexa nr. 10 la Codul administrativ, și în condițiile prevăzute de Legea nr. 448/2006 cu modificările și completările ulterioare. Înainte de începerea probei interviului, la locul desfăşurării acesteia, dacă este cazul, comisia de concurs afişează repartizarea pe săli și intervale orare a candidaţilor. 
Activitatea 3: Desfășurarea probei interviului
Potrivit art. 103 alin. (1) din Anexa nr. 10 la Codul administrativ, proba interviului se susţine de regulă, într-un termen de maxim 8 zile lucrătoare de la data afişării rezultatului probei scrise. Excepție de la aceasta o face situația în care pentru proba scrisă a fost admis sau s-a prezentat un singur candidat, care ulterior promovează această probă, așa cum este stipulat în alin. (3) al aceluiași articol. În acest caz, la cererea scrisă a candidatului și cu acordul membrilor comisiei de concurs, preşedintele comisiei de concurs poate aproba reducerea termenului prevăzut pentru susţinerea interviului doar în situațiile în care candidatul a luat cunoştinţă despre rezultatul probei scrise și nu intenţionează contestarea rezultatului obţinut la proba scrisă. 
Înainte de începerea probei, un membru al comisiei de concurs face apelul nominal al candidaţilor și îi invita în sala de desfășurarea a probei de interviu. Reprezentatul compartimentului resurse umane având inclusiv atribuții de secretar al comisiei este cel care are în vederea îndeplinirea formalităţilor prealabile, respectiv verificarea identităţii candidaților pe baza cărții de identitate. Candidaţii care nu sunt prezenţi la efectuarea apelului nominal ori care nu pot face dovada identităţii prin prezentarea cărţii de identitate sunt consideraţi absenţi.
Pentru fiecare candidat în parte, comisia de concurs se prezintă și prezintă candidaţilor modalitatea de desfășurare a probei, oferindu-le detalii despre înregistrarea audio-video a probei, cum vor fi adresate întrebările și întrebările de clarificare, și modalitatea în care comisia de concurs așteaptă răspunsurile formulate din partea candidaților. Conform bunelor practici, evaluarea competențelor specifice este mai facilă atunci când candidatul formulează răspunsul conform următorilor parametri (metoda STAR):
· Prezentarea situației: candidatul descrie, pe scurt, situația/ contextul în care a acționat, de exemplu, o sarcină de serviciu, un proiect, un conflict în echipă
· Specificarea sarcinii proprii: candidatul explică rolul, sarcina sau responsabilitatea proprie în situația prezentată
· Enumerarea acțiunilor întreprinse: candidatul detaliază acțiunile specifice pe care le-a întreprins pentru a îndeplini rolul, sarcina sau responsabilitatea proprie 
· Descrierea rezultatului: candidatul prezintă rezultatele obținute sau impactul acțiunilor proprii în situația prezentată
Potrivit art. 104 din Anexa nr. 10 la Codul administrativ, fiecare membru al comisiei de concurs adresează cel puţin o întrebare candidatului. Nu se pot adresa întrebări referitoare la opiniile politice ale candidatului, activitatea sindicală, religie, etnie, starea materială, originea socială sau care pot constitui discriminare în condiţiile legii.
Pe parcursul derulării discuției, membrii comisiei se pot confrunta adesea cu răspunsuri care oferă informații insuficiente pentru verificarea competențelor specifice sau a motivației, ce pot induce în eroare sau distorsiona realitatea. Astfel de răspunsuri pot părea, la prima vedere, corecte; la o analiză mai atentă însă, se dovedește că ele nu oferă dovezi concrete și suficiente privind situațiile prezentate de către candidați. De cele mai multe ori, aceste răspunsuri sunt exprimate în următoarele forme: 
· Opinii personale, în locul informațiilor concrete: astfel de afirmații reflectă mai degrabă părerea candidatului în raport cu o situație sau un eveniment, fără a oferi o perspectivă concretă asupra comportamentului trecut, de exemplu, „Mă acomodez foarte ușor într-un colectiv nou”. În astfel de situații, membrii comisiei de concurs pot adresa o întrebare clarificatoare care să solicite candidatului să prezinte o situație concretă, formulând răspunsul în parametrii solicitați: descrierea situației/ specificarea sarcinii proprii în situația prezentată/ acțiunile întreprinse/ efectul acțiunilor întreprinse.
· Afirmații teoretice sau orientate spre viitor: astfel de afirmații indică ceea ce un candidat crede că ar face într-o anumită situație, fără a oferi informații despre comportamentul trecut, de exemplu: „Într-o astfel de situație, m-aș asigura că membrii echipei primesc sprijinul necesar pentru a respecta termenul limită.” În astfel de situații, membrii comisiei de concurs pot solicita candidatului să prezinte cea mai recentă/ cea mai complexa situație concretă care răspunde cerinței. 
· Răspunsuri vagi: acestea sunt, de obicei, rezumate sau descrieri ale mai multor acțiuni anterioare prezentate într-o manieră generală, de exemplu, „Am ținut tot timpul cont de interesul părților interesate și am lucrat întotdeauna bine în echipă”. În astfel de situații, membrii comisiei de concurs pot solicita candidatului să prezinte cea mai recentă/ cea mai complexa situație concretă care răspunde cerinței.
De asemenea, pe parcursul derulării discuției, pentru a evalua ulterior cât mai obiectiv răspunsurile candidaților pe baza criteriilor urmărite în planul de interviu, se recomandă membrilor comisiei să:
· Utilizeze ghiduri de interviu cât mai detaliate, pentru a asigura surprinderea tuturor elementelor necesare pentru evaluare. 
· Observe, înregistreze și noteze cât mai multe detalii din performanța candidatului în cadrul probei (răspunsurile formulate de către candidați, pe baza modelului de formulare expus: descrierea situației/ specificarea sarcinii proprii în situația prezentată/ acțiunile întreprinse/ efectul acțiunilor întreprinse, elemente de limbaj non-verbal), și re-analizarea acestor informații înainte de acordarea notei (mai ales dacă notarea nu poate fi realizată imediat după finalizarea interviului).
Activitatea 4: Notarea probei interviului conform baremului de corectare și comunicarea rezultatelor 
Potrivit art. 106 alin. (2) din Anexa nr. 10 la Codul, notarea probei interviului se face în termen de maxim 3 zile lucrătoare de la finalizarea acesteia. Secretarul comisiei de concurs centralizează notele acordate de fiecare membru al comisiei de concurs si face media notei acordate
Conform art. 108, fiecare membru al comisiei acordă punctaje pentru fiecare dintre criteriile de evaluare prevăzute la art. 102 alin. (2) și, după caz, alin. (3) al Anexei nr. 10 la Codul administrativ, și a punctajelor maxime stabilite de comisia de concurs pentru aceste criterii prin planul de interviu, notând în fişa individuală punctajul total. 
Ulterior acordării punctajelor de către toți membrii comisiei, reprezentatul compartimentului resurse umane având inclusiv atribuții de secretar al comisiei de concurs verifică și compară notele acordate pentru fiecare candidat în fișa individuală completată de fiecare membru al comisiei pentru a observa dacă există diferențe mai mari de 10 puncte între punctajele acordate de membrii comisiei de concurs. 
Atunci când nu există diferențe mai mari de 10 puncte între punctajele acordate se acordă punctajul pentru proba interviului pe baza mediei aritmetice a punctajelor acordate de fiecare membru al comisiei de concurs, conform art. 106 alin. (4) din Anexa nr. 10 la Codul administrativ. 
Atunci când se înregistrează diferențe mai mari de 10, potrivit art. 106 alin. (6) al Anexei nr. 10 la Codul administrativ, membrii comisiei reevaluează o singură dată criteriile de evaluare, iar, în cazul menţinerii acestei diferențe și după reevaluare, punctajul final va fi calculat ca medie aritmetică a punctajelor acordate de membrii comisiei de concurs. Membrul comisiei de concurs care a acordat cel mai mic, respectiv cel mai mare punctaj îşi motivează punctajul acordat, detaliat pe baremul de corectare, în fişa individuală. 
Comisia de concurs, potrivit art. 105 alin. (2) din Anexa nr. 10 la Codul administrativ, declară „admiși” candidații care au obținut un punctaj de minim 60 de puncte în cazul concursurilor organizate pentru ocuparea funcţiilor publice de execuţie sau minim 70 de puncte, în cazul concursurilor organizate pentru ocuparea funcţiilor publice de conducere şi a funcţiilor publice din categoria înalţilor funcționari publici. În cazul în care candidații nu au obținut punctajul minim reglementat, aceștia sunt declarați „respinși”.
La final, reprezentatul compartimentului resurse umane având inclusiv atribuții de secretar al comisiei de concurs este cel care preia informațiile candidatului și punctajul aferent obținut la proba interviului notată în fișa individuală completată de fiecare membru al comisiei de concurs, centralizându-le într-un document cu notele tuturor candidatilor evaluați, pentru a le comunica. Acesta încarcă rezultatele în platforma informatică de concurs și pe site-ul instituției organizatoare a etapei de selecție, comunicând astfel către candidați rezultatele probei interviului.
Activitatea 5: Depunerea contestațiilor cu privire la rezultatele probei interviului
Candidații care nu sunt de acord cu rezultatele probei interviului pot depune contestații în termen de o zi lucrătoare de la data afișării rezultatului, conform art. 110 din Anexa nr. 10 la Codul administrativ, prin intermediul platformei informatice de concurs.
Activitatea 6: Soluționarea contestațiilor și comunicarea rezultatelor finale
Comisia de soluționare a contestațiilor are obligația de a soluționa contestațiile depuse de candidați în termen de 2 zile lucrătoare de la expirarea termenului de depunere a contestațiilor, conform art. 111 alin. (2) din Anexa nr. 10 la Codul administrativ. 
Comisia de soluţionare a contestaţiilor verifică și analizează înregistrările răspunsurilor la interviu doar pentru candidatul contestatar, fiecare membru al comisiei de soluţionare a contestaţiilor acordând punctaje criteriilor de evaluare şi notând punctajul total în fişa individuală. Fiecare membru al comisiei de soluționare a contestațiilor are obligația de a completa fișa individuală cu evaluarea proprie a fiecărui candidat care a formulat contestație.
Potrivit art. 111 alin. (3) al Anexei nr. 10 la Codul administrativ, în situaţia în care între membrii comisiei de soluţionare a contestaţiilor există diferenţe de opinie care nu au putut fi soluţionate de comun acord sau există o diferenţă de punctaj mai mare de 10 puncte, candidatul va fi declarat „admis” în funcţie de opinia majoritară, consemnată conform secţiunilor individuale alocate fiecărui membru în fişa individuală. Membrul comisiei de soluţionare a contestaţiilor care nu este de acord cu opinia majoritară formulează opinie separată, motivată, și o consemnează în fişa individuală. 
Comisia de soluționare a contestațiilor, potrivit art. 112 din Anexa nr. 10 la Codul administrativ, admite contestaţia modificând rezultatul probei scrise atunci când constată că punctajul acordat de membrii comisiei de soluţionare a contestaţiilor la proba interviului este mai mare decât cel acordat de comisia de concurs sau respinge contestația atunci când constată că punctajul acordat de comisia de soluţionare a contestaţiilor la proba interviului este mai mic sau egal cu cel acordat de comisia de concurs. 
Comisia de soluționare a contestațiilor, potrivit art. 105 alin. (2) al Anexei nr. 10 la Codul administrativ, declară „admis” candidatul contestator dacă obține în urma contestației un punctaj minim de 60 de puncte în cazul concursurilor organizate pentru ocuparea funcţiilor publice de execuţie sau minim 70 de puncte, în cazul concursurilor organizate pentru ocuparea funcţiilor publice de conducere şi a funcţiilor publice din categoria înalţilor funcționari publici. În caz contrar, acesta este declarat „respins”. 
Reprezentatul compartimentului resurse umane având inclusiv atribuții de secretar al comisiei de soluționare a contestațiilor centralizează într-un document punctajele acordate în urma contestaţiilor și deciziile de admitere sau respingere a contestațiilor, după caz. După soluționarea contestațiilor în termenul de 2 zile lucrătoare dedicate soluționării contestațiilor, acesta încarcă rezultatele în platforma informatică de concurs și pe site-ul instituției organizatoare a etapei de selecție, comunicând astfel rezultatele contestaţiilor depuse. 
Candidații contestatari pot verifica rezultatele prin intermediul platformei informatice de concurs, în contul fiecărui candidat primind o notificare prin e-mail atunci când se încheie perioada de soluționare a contestațiilor, precum și pe site-ul autorităţii sau instituţiei organizatoare, la secţiunea special creată în acest scop, imediat după soluţionarea contestaţiilor. 
În cazul respingerii contestației, potrivit art. 115 din Anexa nr. 10 la Codul administrativ, candidatul se poate adresa instanţei de contencios administrativ, în condiţiile legii. 
8.6.3. Recomandări și bune practici/ exemple	
În vederea derulării cu succes a acestei etape, se recomandă:
· asigurarea înregistrării audio-video a interviului și verificarea echipamentelor necesare că sunt funcționale și pregătite pentru utilizare, conform procedurilor stabilite.
· pentru a avea o evidență clară a discuțiilor și pentru a facilita soluționarea contestațiilor.
· menținerea confidențialității rezultatelor și a informațiilor personale ale candidaților pe tot parcursul procesului de evaluare și comunicare a rezultatelor.
· respectarea termenelor stabilite pentru etapa de selecție, conform prevederilor din Anexa nr. 10 la Codul administrativ, pentru a asigura conformitate și pentru a crea o percepție pozitivă din partea candidaților asupra concursului pe post.
· asigurarea unei evaluări obiective și imparțiale a răspunsurilor candidaților în cadrul interviului, respectând planul și criteriile de evaluare stabilite.
· ca fiecare membru al comisiei de concurs să își îndeplinească obligația de a completa fișa individuală cu evaluarea proprie a fiecărui candidat.
	ALTE RECOMANDĂRI:
· Verificarea și pregătirea locației în care se va desfășura proba interviului, asigurând că aceasta îndeplinește toate condițiile necesare (încăpere aerisită, spațioasă, bine luminată, ideal cu lumină naturală) pentru o desfășurare în condiții optime. 
· Simularea desfășurării probei interviului de către membrii comisiei de concurs pentru a identifica și a remedia orice posibile probleme logistice sau de comunicare.
· Asigurarea conformității cu reglementările în vigoare, inclusiv privind accesibilitatea pentru persoanele cu dizabilități.
· Menținerea unei abordări consecvente prin adresarea acelorași întrebări, cu aceleași formulări, tuturor candidaților, pentru a asigura echitatea concursului pe post.
· Solicitarea clarificărilor sau detaliilor suplimentare atunci când răspunsurile candidaților nu sunt suficient de explicite.
	
	DE EVITAT:
· Crearea unei atmosfere de interviu stresante sau intimidante, care ar putea afecta capacitatea candidaților de a răspunde eficient la întrebări. 
· Formularea întrebărilor care ar putea sugera un răspuns așteptat sau care ar putea reflecta opinii personale. 
· Includerea întrebărilor în planul interviului, sau adresarea lor în timpul desfășurării probei, care ar putea discrimina candidații pe baza opiniilor politice, activității sindicale, religiei, etniei, originii sociale sau altor criterii irelevante în evaluarea competențelor.
· Ignorarea nevoilor candidaților în timpul probei interviului, precum posibilitatea de a avea o sticlă de apă permisă pe durata probei sau de a permite accesul la toaletă însoțiți, ce pot diminua acestora capacitatea de a performa.


8.7. [bookmark: _Toc178347521][bookmark: _Toc189816569]Etapa 7 – Comunicarea rezultatelor finale

8.7.2. Descrierea etapei și activităților ce necesită derulare
Activitatea 1: Realizarea raportului final al etapei de selecție
În urma finalizării tuturor probelor de concurs pentru etapa de selecție și în termen de maxim 3 zile lucrătoare de la data afişării rezultatelor ultimei probe, secretarul comisiei de concurs centralizează rezultatele obținute de candidați la proba scrisă și proba interviului și cumulează punctajul obținut de aceștia. Astfel, comisia de concurs, potrivit art. 109 din Anexa nr. 10 la Codul administrativ, declară „admis” candidatul care a obţinut cel mai mare punctaj dintre candidaţii care au concurat pentru aceeaşi funcţie publică, cu condiţia ca acesta să fi obţinut punctajul minim necesar, potrivit prevederilor Anexei nr. 10 la Codul administrativ. 
În situația în care, așa cum prevede art. 109 alin. (4) al Anexei nr. 10 la Codul administrativ, la punctaje egale are prioritate candidatul care a obţinut punctajul cel mai mare la proba scrisă, iar dacă egalitatea se menţine, se consideră admis candidatul cu punctajul cel mai mare obţinut la etapa de recrutare. În baza acestui criteriu, comisia de concurs stabileşte candidatul declarat „admis”. 
Ulterior acestei acțiuni și conform art. 116 alin. (1) din Anexa nr. 10 la Codul administrativ, secretarul comisiei de concurs întocmeşte un raport final al etapei de selecţie, potrivit modelului prevăzut la art. 137 lit. d) din Anexa nr. 10 la Codul administrativ, care conţine informaţii privind modul de desfăşurare a concursului pe post şi rezultatele obţinute de candidaţi, semnat de membrii comisiei de concurs, membrii comisiei de soluţionare a contestaţiilor, expertul desemnat, după caz, și de reprezentatul compartimentului resurse umane având inclusiv atribuții de secretar. 
Activitatea 2: Comunicarea rezultatelor finale
Potrivit art. 109 alin. (2) din Anexa nr. 10 la Codul administrativ, în termen de maxim 3 zile lucrătoare de la data afişării rezultatelor ultimei probe, reprezentatul compartimentului resurse umane având inclusiv atribuții de secretar al comisiei de concurs preia informațiile raportul final al etapei de selecție și le încarcă în platforma informatică de concurs, informând astfel candidații de rezultatele finale ale etapei de selecție și candidatul declarat „admis” în funcţia publică de conducere vacantă, respectiv în funcţia publică de execuţie vacantă sau temporar vacantă.
Candidații contestatari pot verifica rezultatele prin intermediul platformei informatice de concurs, în contul fiecărui candidat primind o notificare prin e-mail atunci când se încheie perioada de soluționare a contestațiilor, precum și pe site-ul autorităţii sau instituţiei organizatoare, la secţiunea special creată în acest scop, imediat după soluţionarea contestaţiilor.
8.7.3. Recomandări și bune practici/ exemple	
În vederea derulării cu succes a acestei etape, se recomandă:
· Asigurarea că toate rezultatele sunt centralizate cu acuratețe și că deciziile de „admitere” sau „respingere” sunt înregistrate corect, în conformitate cu punctajele obținute de candidați și criteriile stabilite în Anexa nr. 10 la Codul administrativ.
· Comunicarea rezultatelor finale prin toate canalele disponibile, atât prin platforma informatică de concurs, cât și pe site-ul instituției, pentru a garanta că toți candidații au acces la informații.
	ALTE RECOMANDĂRI:
· Verificarea finală a raportului și a rezultatelor pentru a evita orice erori, înainte de comunicarea rezultatelor.
· Pregătirea tuturor documentelor/ informațiilor (lucrări scrise, înregistrară video etc.) prelucrate despre candidați pe parcursul concursului pe post pentru a le pune la dispoziție candidaților ce pot depune cerere să le acceseze. 
	
	DE EVITAT:
· Întârzierea în centralizarea rezultatelor și în întocmirea raportului final.
· Omiterea tuturor semnăturilor necesare pe raportul final sau a anexării documentelor relevante, care ar putea duce la contestarea validității concursului pe post.

8.8.2. Descrierea etapei și activităților ce necesită derulare
Activitatea 1: Depunerea documentelor de către candidatul declarat „admis”
Potrivit art. 129 din Anexa nr. 10 la Codul administrativ, în termen de maxim 10 zile lucrătoare de la data afişării rezultatelor finale ale etapei de selecţie conform prevederilor art. 116 alin. (2) al Anexei nr. 10 la Codul administrativ, candidatul declarat „admis” are obligaţia de a prezenta, în original, toate documentele încărcate în platforma informatică de concurs. Reprezentatul compartimentului resurse umane având inclusiv atribuții de secretar este responsabil cu certificarea documentelor pentru conformitatea cu originalul, în caz de neconformitate, actul administrativ de numire în funcţia publică neputând fi emis. 
În cazul în care candidatul declarat „admis” nu prezintă documentele în original în termenul prevăzut în art. 129 alin. (1) din Anexa nr. 10 la Codul administrativ, este declarat „admis” următorul candidat din lista cuprinzând punctajele finale ale etapei de selecţie, având la dispoziție tot 10 zile lucrătoare pentru prezentarea tuturor documentelor.
Activitatea 2: Informarea persoanei care are competența de numire în funcția publică
Comisia de concurs are la dispoziție 15 zile lucrătoare de la data afişării rezultatelor finale ale etapei de selecţie potrivit prevederilor art. 116 alin. (2) din Anexa nr. 10 la Codul administrativ, pentru a comunica propunerea de numire a candidatului declarat „admis” persoanei care are competenţa de numire în funcţia publică. Propunerea de numire se comunică în copie, de către reprezentantul compartimentului de resurse umane candidatului declarat „admis” fie personal, pe bază de semnătură, fie prin scrisoare recomandată, cu confirmare de primire sau prin poşta electronică, cu solicitarea confirmării primirii. 
Activitatea 3: Emiterea actului administrativ de numire în funcţia publică
Conform art. 130 din Anexa nr. 10 la Codul administrativ, emiterea actului administrativ de numire în funcţia publică se face în termen de cel mult 10 zile lucrătoare de la data comunicării propunerii de numire de către conducerea instituției în colaborare cu compartimentul de resurse umane.
Prin excepție, conform art. 131 din Anexa nr. 10 la Codul administrativ, la solicitarea scrisă şi motivată a candidatului declarat „admis”, conducătorul autorităţii sau instituţiei publice poate prelungi termenul stabilit pentru emiterea actulului administrativ de numire în funcţia până la cel mult 31 de zile lucrătoare de la data comunicării propunerii de numire în condiţiile prevăzute la art. 129 alin. (3) din Anexa nr. 10 la Codul administrativ.
De asemenea, potrivit art. 132 din Anexa nr. 10 la Codul administrativ, neprezentarea candidatului declarat „admis” la data prevăzută în actul administrativ de numire pentru începerea activităţii, cu excepţia situaţiilor cauzate de forţă majoră sau de caz fortuit, definite conform Legii nr. 287/2009 privind Codul civil, republicată, cu modificările şi completările ulterioare, atrage revocarea actului administrativ de numire în funcţia publică. Astfel, autoritatea sau instituţia publică organizatoare a etapei de selecţie notifică următorul candidat din lista cuprinzând punctajele finale ale concursului, pentru a se prezenta în vederea numirii în funcţia publică.
Reprezentantul compartimentului de resurse umane se asigură că sunt întocmite toate documentele necesare pentru angajare, inclusiv actul administrativ de numire, fișa postului și alte documente administrative cerute de legislație. Fişa postului standardizată aferentă funcţiei publice se anexează la actul administrativ de numire în funcţia publică, iar o copie a acesteia se înmânează funcționarului public. 
Odată ce toate documentele sunt pregătite, reprezentantul compartimentului de resurse umane coordonează semnarea lor atât de către candidatul admis, cât și de reprezentanții instituției. Instituția publică, prin compartimentul de resurse umane, este responsabilă să înregistreze datele referitoare la numirea funcționarului public, inclusiv data începerii raportului de serviciu, în REVISAL. După înregistrarea în REVISAL, datele privind raportul de serviciu sunt transmise către Inspectoratul Teritorial de Muncă. Aceasta este o etapă necesară pentru evidențierea funcționarilor publici în sistemul oficial de monitorizare a funcționarilor publici.
8.8.3. Recomandări și bune practici/ exemple	
În vederea derulării cu succes a acestei etape, se recomandă:
· asigurarea că acel candidat care a fost declarat „admis” este informat clar și în timp util despre obligația de a prezenta documentele în original și despre consecințele nerespectării termenului.
· implementarea unui proces riguros de verificare a documentelor prezentate de candidatul declarat „admis” pentru a confirma autenticitatea și conformitatea acestora cu cele încărcate în platforma informatică de concurs.
· monitorizarea respectării termenelor legale pentru depunerea documentelor de către candidatul declarat „admis”, comunicarea propunerii de numire și emiterea actului administrativ de numire.
	ALTE RECOMANDĂRI:
· Pregătirea din timp a tuturor documentelor necesare pentru a facilita activitatea de numire în funcție, inclusiv fișa postului standardizată.
	
	DE EVITAT:
· Comunicarea neclară sau tardivă cu candidatul declarat „admis” cu privire la pașii necesari și termenele legale.

Activitatea 1. Pregătirea integrării în instituție (preboarding)
Procesul de pregătire a integrării (deseori întâlnit în engleză drept „preboarding”) reprezintă etapa intermediară dintre emiterea actului administrativ de numire în funcția publică și prima zi de lucru și este esențial pentru a asigura o integrare lină și eficientă a noilor angajați în cadrul unei instituții publice.
Acolo unde există, procesul de pregătire a integrării în instituție poate aduce mai multe beneficii, atât autorității sau instituției publice, cât și viitorului angajat:
· Introduce viitorul angajat în cultura organizațională a autorității sau instituției publice și poate inspira apartenență la aceasta înaintea primei zile de lucru: acest lucru se poate realiza prin comunicarea din partea compartimentului de resurse umane a paginilor web ale autorității sau instituției publice care prezintă misiunea, viziunea și valorile autorității sau instituției publice.
· Contribuie la familiarizarea noului funcționarul public cu responsabilitățile rolului: acest lucru se poate realiza prin parcurgerea din partea viitorului funcționar public cu atribuțiile descrise în anunțul de concurs, cu fișa de post semnată la momentul emiterii actului administrativ de numire în funcție publică. Acolo unde există aceste detalii pe pagina web a autorității sau instituției publice, compartimentul de resurse umane poate sugera viitorului funcționar public să se familiarizeze cu informațiile disponibile ce țin de structura organizațională, de organigramă sau chiar de strategia autorității sau instituției publice. 
Un proces de pregătire a integrării bine structurat și personalizat poate avea un impact semnificativ asupra succesului noilor angajați și asupra imaginii instituției. Acesta include toate activitățile și măsurile necesare pentru a asigura o tranziție lină în noul rol, cum ar fi furnizarea informațiilor necesare despre responsabilități, pregătirea echipamentului și accesului la resursele necesare pentru desfășurarea activității. 
Compartimentul de resurse umane are un rol cheie în procesul de pregătire a integrării:
· Asigurarea unei tranziții line în rol, prin colaborarea cu alte compartimente (IT, logistică, juridic) pentru a asigura o pregătire completă a noilor funcționari. De exemplu, în colaborare cu compartimentul IT, acest lucru poate presupune comunicarea informaţiilor despre viitorul funcționar public pentru a asigura înaintea primei zile de lucru atribuirea echipamentelor IT necesare postului, și crearea conturilor sau oferirea accesului în sistemele IT utilizate în cadrul activității postului.
· Oferirea de suport continuu, prin menținerea contactului cu funcționarul public înainte de angajare, oferindu-i toate informațiile necesare pentru a începe activitatea cu succes. De exemplu, acest lucru poate presupune din partea compartimentului de resurse umane oferirea de răspunsuri la întrebările viitorului funcționar public, în limitele în care acestea pot fi oferite și nu încalcă ROI / ROF sau legislația în vigoare.
· Măsurarea și feedback-ul, punând la dispoziție mecanisme prin care funcționarul public să ofere feedback despre experiența sa, ajutând instituția să îmbunătățească procesul pentru viitor. De exemplu, autoritatea sau instituția publică, prin intermediul compartimentului de resurse umane, poate crea și distribui un chestionar viitorului funcționar public în care poate îi poate adresa întrebări legate de experiența de pregătire a integrării, claritatea pe care o are asupra informațiilor primite despre postul pe care îl va ocupa.
Pentru a asigura o integrare eficientă, procesul de pregătire a integrării ar putea include o serie de activități și măsuri, cum ar fi:
a) Comunicarea continuă cu funcționarul public
Reprezentantul departamentului de resurse umane are responsabilitatea de a menține o legătură constantă cu funcționarul public admis chiar și până în prima zi de lucru. Acest lucru poate include:
· Furnizarea de informații suplimentare despre rolul său, atunci când există întrebări din partea viitorului funcționar public.
· Clarificarea oricăror nelămuriri legate de drepturi salariale, programul de lucru și alte aspecte administrative.
Bune practici: Unele instituții publice pot desemna o persoană de contact pentru fiecare candidat, care să îi ofere sprijin în perioada premergătoare angajării și să asigure transparența procesului, de regulă din compartimentul de resurse umane.
b) Furnizarea de materiale și resurse necesare
Funcționarul public ar trebui să primească înainte de începerea activității documentele relevante, cum ar fi:
· Ghiduri interne, care pot include informații despre codul de conduită, etica funcției publice, procedurile de lucru și alte norme aplicabile.
· Codul de conduită și etica funcționarului public, având în vedere că funcționarul trebuie să cunoască standardele de comportament și etica profesiei, inclusiv principiile de imparțialitate, integritate și profesionalism.
· Politicile privind gestionarea datelor personale, acestea fiind esențiale în contextul normelor GDPR și pentru protejarea datelor personale ale cetățenilor cu care funcționarul public va interacționa sau pe care îi va deservi indirect, după caz.
Bune practici: Instituția poate oferi acces anticipat la o platformă digitală securizată, acolo unde există, unde funcționarul public poate consulta ghidurile interne, codul de conduită și politicile GDPR.
c) Pregătirea echipamentelor și accesului la resurse
Departamentul IT ar trebui să colaboreze cu reprezentantul compartimentului de resurse umane pentru a pregăti toate echipamentele necesare noului funcționarul public (calculatoare, telefoane, imprimante) și pentru a asigura accesul la platformele digitale și resursele informatice utilizate de instituție. Aceasta include:
· Crearea și activarea conturilor de utilizator.
· Configurarea accesului la platforme de comunicare internă (email, intranet).
· Accesul la baze de date și sisteme digitale care facilitează activitățile zilnice.
Bune practici: Asigurarea că toate aceste resurse sunt pregătite înainte de prima zi de lucru a funcționarului public poate contribui la o tranziție mai rapidă și mai eficientă.
d) Pregătirea sesiunilor de orientare după numirea în funcția publică
Compartimentul de resurse umane creează materiale pentru sesiunile de orientare sau, acolo unde sunt create deja, se asigură că materialele existente sunt actualizate cu ultimele informații despre autoritatea sau instituția publică. De regulă, în cadrul acestor sesiuni, noii funcționari publici sunt informați despre:
· Misiunea, viziunea și valorile instituției.
· Procedurile operaționale, inclusiv cele legate de gestionarea documentelor, respectarea termenelor și utilizarea platformelor digitale.
· Politicile de etică și comportament profesional.
Pe lângă introducerea generală, este necesar să fie prezentate și detalii despre cadrul legal în care instituția își desfășoară activitatea și cerințele specifice funcției.
Bune practici: Sesiunile de orientare ar putea include prezentări interactive despre valorile instituției, urmate de workshopuri practice pentru gestionarea documentelor și utilizarea platformelor digitale, plus un modul dedicat eticii și legislației funcției publice. 
Activitatea 2. Colaborarea pentru integrarea funcțională (onboarding)
Procesul de integrare a unui nou funcționar public asigură o tranziție eficientă a unui nou funcționar public în administrația publică și în autoritatea sau instituția publică specifică. Reprezentantul compartimentului de resurse umane are responsabilitatea de a facilita integrarea noii persoane printr-o serie de activități și sesiuni de training care să sprijine adaptarea rapidă a funcționarului la noul mediu de lucru.
a) Suport și orientare în prima zi de lucru
În prima zi de activitate a funcționarului public, reprezentantul compartimentului de resurse umane organizează o sesiune de orientare practică pentru a sprijini integrarea în instituție. Această sesiune se concentrează pe:
· Prezentarea echipei și a spațiului de lucru: funcționarul public este ghidat în instituție, i se prezintă biroul, facilitățile și departamentele relevante. Acest lucru ajută la o familiarizare fizică cu mediul de lucru și contribuie la crearea unei atmosfere de confort.
· Explicarea fluxurilor de muncă și a procedurilor operaționale de resurse umane: reprezentantul resurselor umane oferă detalii practice despre fluxurile de resurse umane cu care noul funcționar public se intersectează, cum ar fi modul de transmitere a documentelor relevante pentru dosarul de personal, procedurile de solicitare a concediului. 
· Explicarea fluxurilor de muncă și a procedurilor operaționale: reprezentantul de resurse umane îi solicită superiorului ierarhic să se asigure că în prima zi de lucru acesta îi prezintă noului funcționar public detaliile practice despre fluxurile de muncă specifice postului, procedurile pe care trebuie să le respecte ca parte a activității, raportarea și respectarea termenelor. Acest lucru ajută funcționarul să înțeleagă cum să își îndeplinească sarcinile în mod eficient.
· Acces la echipamente și platforme informatice: funcționarul este ghidat în utilizarea sistemelor informatice specifice instituției, cum ar fi e-mailul, platformele de gestionare a documentelor și alte resurse digitale esențiale pentru activitatea zilnică. 
b) Prezentarea structurii organizaționale și a echipei
Prezentarea structurilor organizaționale este esențială pentru ca noul funcționar să înțeleagă cum sunt organizate departamentele instituției și cine sunt persoanele cu care va colabora direct. Aceasta include:
· Liniile de raportare: funcționarul public trebuie să știe cine este superiorul său direct, cine face parte din echipa sa, dar și cum funcționează colaborarea între diferitele departamente, pentru a înțelege structura ierarhică și fluxurile de comunicare.
· Întâlniri cu colegii și membrii echipei de conducere: o parte importantă a integrării constă în crearea unui mediu de lucru colaborativ. Reprezentantul de resurse umane facilitează întâlniri introductive între noul funcționar și colegii săi, precum și cu membrii echipei de conducere, pentru a crea un sentiment de apartenență și pentru a oferi claritate în ceea ce privește rolurile fiecărui membru din instituție.
c) Desemnarea unui mentor
O bună practică în integrarea noilor funcționari publici este desemnarea unui mentor din rândul funcționarilor cu experiență vastă în domeniul funcțional din cadrul autorității sau instituției publice. Mentorul are rolul de a:
· Sprijini adaptarea la procedurile zilnice: mentorul ajută noul funcționar să înțeleagă detaliile operaționale zilnice, să răspundă la întrebările care pot apărea și să îl ghideze în gestionarea situațiilor specifice.
· Facilita integrarea în echipă: mentorul ajută funcționarul să se integreze în echipă și să se adapteze la dinamica și cultura instituțională.
· Oferi feedback continuu: în primele luni, mentorul poate oferi feedback constructiv pentru a asigura că funcționarul public își îndeplinește responsabilitățile într-un mod corect și eficient.
d) Întâlniri cu superiorii pentru setarea așteptărilor și a obiectivelor
Discuțiile inițiale cu superiorul direct sunt esențiale pentru a clarifica așteptările privind performanța și obiectivele pe termen scurt și mediu. În cadrul acestor întâlniri, care sunt organizate de obicei în primele zile de lucru, se discută următoarele aspecte:
· Așteptările privind performanța: funcționarul public trebuie să înțeleagă care sunt cerințele și așteptările față de munca sa. Acest lucru include stabilirea unor obiective clare și măsurabile, precum și a criteriilor de performanță bazate pe competențe, care vor fi monitorizate pe parcursul anului și evaluate la finalul perioadei de evaluare.
· Responsabilitățile funcției: superiorul direct trebuie să se asigure că funcționarul public înțelege pe deplin responsabilitățile funcției sale și modul în care acestea se aliniază cu obiectivele instituției.
· Evaluarea performanței: Funcționarul public și în special funcționarul public debutant trebuie informat despre modul în care va fi evaluată performanța sa, ce criterii se vor folosi și cum se poate îmbunătăți continuu, în conformitate cu prevederile Anexei nr. 61 la Codul administrativ. 
Activitatea 3. Monitorizarea și asistența continuă
După începerea activității, reprezentantul compartimentului de resurse umane monitorizează parcursul noului funcționar public, oferind suport în primele luni și stabilind pârghii prin care poate măsura dacă acesta a reușit să se adapteze cerințelor postului și mediului de lucru. Aceste pârghii pot include chestionare sau sesiuni de feedback la un interval recurent, în funcție de disponibilitatea reprezentanților compartimentului de resurse umane dar și a funcționarului public. O bună practică în acest sens consta în trimiterea automată a unui chestionar cu întrebări standardizate la 30, 60 apoi 90 de zile de la prima zi de lucru a funcționarului public în care acesta este întrebat de experiența sa de până acum în cadrul autorității sau instituției publice, claritatea pe care o are cu privire la atribuțiile sale, obiectivele și criteriile de performanță, precum și intenția de a părăsi autoritatea sau instituția publică. În funcție de feedback-ul primit, compartimentul de resurse umane poate ajusta suport oferit, dacă este necesar, în conformitate cu politicile de dezvoltare profesională prevăzute Codul administrativ. Astfel, compartimentul de resurse umane ajută la identificarea eventualelor provocări pe care un funcționar public le-ar putea întâmpina și contribuie la ajustarea suportului oferit.
La finalul procesului de integrare (de obicei între 3 și 6 luni), reprezentantul compartimentului de resurse umane transmite un ultim chestionar sau organizează o ultimă sesiune de feedback împreună cu funcționarul public pentru a analiza cum s-a derulat procesul de integrare, care este nivelul acestuia de satisfacție, intenția sa de a părăsi instituția sau autoritatea publică și dacă funcționarul se consideră integrat în cadrul echipei. În funcție de această intervenție de măsurare, procesul de integrare pentru următorii funcționari publici angajați în cadrul autorității sau instituției publice poate fi ajustat sau îmbunătățit, asigurând o tranziție din ce în ce mai eficientă.
a) Monitorizarea și suportul inițial
După ce noul funcționar public începe activitatea, rolul principal al reprezentantului compartimentului de resurse umane este de a monitoriza atent parcursul acestuia. Acest lucru ar putea implica: cred ca trebuie 
· Suport intensiv în primele luni: reprezentantul compartimentului de resurse umane oferă suport continuu în primele luni, oferind îndrumare și răspunsuri la întrebări legate de informația prezentată în cadrul sesiunilor de orientare, sau chiar de responsabilitățile și cerințele postului. Acesta poate include sesiuni de orientare suplimentare, acces la resurse și materiale de formare, precum și suport în rezolvarea problemelor care pot apărea. De asemenea suportul intensiv poate fi oferit și în mod indirect, prin modul în care compartimentul de resurse umane ghidează superiorul ierarhic în integrarea noului funcționar public în echipă. Pentru superiorul ierarhic, acest suport poate consta în ghiduri de integrare, gestionare a discuțiilor dificile cu noi angajați sau delegarea sarcinilor către noii funcționari publici în primele luni de la angajare.
· Sesiuni de feedback: este esențial să se organizeze sesiuni regulate de feedback în care funcționarul poate exprima dificultățile întâmpinate și poate primi sugestii pentru îmbunătățire. Aceste sesiuni pot fi derulate împreună cu superiorul ierarhic despre activitatea desfășurată de noul funcționar public, sau împreună cu reprezentantul compartimentului de resurse umane despre experiența de integrare ce permite identificarea timpurie a problemelor și ajustarea rapidă a suportului.
b) Măsurarea nivelului de adaptare
· Pe parcursul primelor luni, intervențiile de măsurarea continuă a satisfacției angajatului, a adaptării funcționarului la cerințele postului și la cultura organizațională este esențială. 
· Ajustarea suportului: în funcție de feedback-ul primit și de rezultatele obținute în urma intervențiilor de măsurare intermediare, suportul oferit poate fi ajustat. De exemplu, dacă funcționarul întâmpină dificultăți într-un anumit domeniu, se pot organiza sesiuni suplimentare de pregătire, formare, mentorat sau se pot modifica atribuțiile temporar pentru a facilita adaptarea.
c) Măsurarea finală și îmbunătățirea procesului
· Măsurarea finală: la finalul perioadei de integrare, care durează de obicei între 3 și 6 luni, se organizează o intervenție finală de măsurare. Aceasta permite compartimentului de resurse umane să analizeze în detaliu cum s-a desfășurat procesul de integrare, și satisfacția față de suportul primit.
· Ajustarea procesului de integrare: în baza acestei intervenții finale de măsurare, pot fi identificate oportunități de îmbunătățire pentru procesul de integrare. Feedback-ul obținut de la noul funcționar și observațiile echipei de resurse umane sunt utilizate pentru a ajusta și perfecționa metodele de integrare pentru viitorii angajați, asigurând astfel o tranziție mai eficientă.


9.3. [bookmark: _Toc178347526][bookmark: _Toc189816574]Recomandări și bune practici/ exemple
	ALTE RECOMANDĂRI:
· Organizarea unor sesiuni de training și informare dinamice și interactive, pentru a maximiza transferul de informații.
· Încurajarea colegiilor din echipă să fie activ implicați în integrarea noului funcționar, organizând întâlniri informale sau de cunoaștere.
· Punerea la dispoziția noului funcționar public a ghidurilor, politicilor și manualelor interne actualizate, astfel încât funcționarul să primească informații corecte și relevante.
	
	DE EVITAT:
· Furnizarea unor informații vagi sau incomplete despre responsabilitățile și procedurile interne.
· Neglijarea organizării de sesiuni de training esențiale, ceea ce poate duce la confuzii în implementarea sarcinilor.
· Privarea noului funcționar de suport sau ghidaj în perioada de integrare, ducând astfel la dificultăți de adaptare.

